Pertempuran besar pertahan Masjid al-Aqsa selepas Ramadan: Hamas

BAITULMAQDIS, 29 Ramadan 1443H, Ahad – Pemimpin Pergerakan Perjuangan Islam Palestin (Hamas) memberi amaran, ‘pertempuran besar’ demi mempertahankan Masjid al-Aqsa akan bermula selepas Ramadan sekiranya rejim haram Israel tidak menghentikan pencerobohannya di masjid itu.

“Pertempuran untuk melindungi Masjid al-Aqsa akan berlaku kerana Zionis mempunyai beberapa peristiwa untuk mereka menceroboh masjid,” kata Yahya Sinwar pada persidangan ahli akademik Palestin di Semenanjung Gaza, semalam.

Penduduk Israel kerap menyerbu pekarangan Masjid al-Aqsa pada pelbagai hari perayaan Yahudi, satu tindakan yang dikecam oleh umat Islam sebagai mencemarkan tapak suci itu.

Yahya menyifatkan mempertahankan kesucian Islam, khususnya Masjid al-Aqsa, sebagai tanggungjawab dan perjuangan gerakan Islam.

Beliau juga memuji wanita dan lelaki Palestin kerana menentang pendudukan Israel dan mempertahankan Masjid al-Aqsa.

Ketegangan kekal tinggi di wilayah Palestin yang diduduki sejak beberapa minggu lalu. Keadaan amat tegang di al-Quds, di mana terletaknya perkarangan Masjid al-Aqsa.

Tentera Israel dilaporkan menyerang jemaah Palestin di sana, ketika mereka berkumpul untuk solat semasa bulan suci Ramadan.

Pencemaran masjid telah mendapat kecaman meluas, dengan kumpulan pejuang Palestin menjanjikan tindak balas yang tegas.

Merujuk kepada kesediaan rakyat Palestin mengorbankan nyawa mereka untuk melindungi Masjid al-Aqsa, pemimpin Hamas itu berkata, operasi syahid dilakukan rejim Zionis membuktikan bahawa rejim itu ‘lebih lemah daripada sarang labah-labah.’

“Beribu-ribu rumah ibadat akan dicemari jika tindakan Zionis menyerbu Masjid al-Aqsa berulang,” katanya.

Peneroka Israel menyerbu perkarangan Masjid al-Aqsa di bawah perlindungan tentera Israel. – Agensi


Maqis Johor rampas 27 tan ikan cencaru Vietnam

JOHOR BAHRU, 14 Rejab 1442H, Jumaat – Jabatan Perkhidmatan Kuarantin dan Pemeriksaan Malaysia (Maqis) Johor merampas 27 tan ikan cencaru bernilai RM113,603 dalam sebuah kontena sejuk beku di Pelabuhan Pasir Gudang di sini, kelmarin.

Pengarahnya, Nur Afifah A. Rahman berkata, ikan tersebut dikesan pihaknya ketika membuat pemeriksaan rutin ke atas sebuah kontena pada pukul 5 petang.

Katanya, semua barangan dagangan dibawa masuk dari Vietnam itu ditahan selepas mendapati dokumen berkenaan ikan cencaru itu tidak tepat dan tidak sepadan seperti di dalam permit import yang diikrarkan.

“Perbuatan mengimport keluaran pertanian tanpa kebenaran adalah suatu kesalahan mengikut Seksyen 11(1) Akta Perkhidmatan Kuarantin dan Pemeriksaan Malaysia 2011.

“Sabit kesalahan boleh didenda RM100,000 atau dihukum penjara selama tidak melebihi enam tahun atau kedua-duanya sekali mengikut Seksyen 11 (3) akta yang sama,” katanya seperti dilapor media tempatan, hari ini.

Beliau berkata, Maqis komited menjalankan penguatkuasaan undang-undang dan akan terus diperkasakan lagi di semua pintu masuk negara bagi memastikan kawalan penyakit ikan, haiwan, tumbuhan dan jaminan keselamatan makanan terpelihara.


Rejim Israel terus mengganas tangkap penduduk Palestin tanpa sebab

TEBING BARAT, 15 Safar 1443H, Rabu – Rejim negara pengganas Israel menahan sekurang-kurangnya enam penduduk Palestin dari pelbagai bahagian tanpa alasan munasabah.

Menurut sumber tempatan dan pasukan keselamatan, tentera mengepung seorang penduduk Palestin selepas menggeledah rumah keluarganya di kem pelarian Jalazone, di utara bandar Ramallah.

Di Baitulmaqdis Timur, puluhan tentera Israel bersembunyi di sebuah bas mini menyerbu kem pelarian Shuafat dan menahan empat yang lain.

Sementara itu, sumber mengesahkan serbuan sama di bandar Jericho, mengakibatkan penahanan yang lain.

Tentera rejim Zionis sering menyerang rumah penduduk Palestin – hampir setiap hari di Tebing Barat – dengan alasan memburu orang yang ‘dicari’ sekali gus mencetuskan ketegangan dengan penduduk.

Serbuan itu – yang turut berlaku di daerah di bawah kendalian Pihak Berkuasa Palestin – dilakukan tanpa waran penggeledahan.

Mengikut undang-undang tentera Israel, komander tentera mempunyai kuasa eksekutif, perundangan dan kehakiman penuh terhadap tiga juta penduduk Palestin yang tinggal di Tebing Barat. – Agensi


Vaksinasi ‘walk-in’ remaja hanya untuk individu tak bersekolah, ‘homeschooling’

PUTRAJAYA, 16 Safar 1443H, Khamis – Vaksinasi secara ‘walk-in’ buat remaja hanya melibatkan mereka yang tidak bersekolah, sedang belajar di Institusi Pengajian Tinggi (IPT) dan bersekolah di rumah.

Timbalan Menteri Kesihatan I, Datuk Dr Noor Azmi Ghazali berkata, bagi pelajar yang bersekolah, mereka perlu mengikut jadual janji temu vaksinasi telah ditetapkan.

“Ibu bapa atau penjaga mestilah membawa remaja mengikut tarikh janji temu yang ditetapkan,” katanya dalam kenyataan, hari ini.

Dr Noor Azmi berkata, kaedah vaksinasi berjadual dilakukan bagi mengelak berlakunya kluster jangkitan COVID-19.

Justeru, ibu bapa tidak perlu bergegas membawa anak ke Pusat Pemberian Vaksin (PPV) untuk vaksinasi kerana jadual janji temu vaksinasi remaja dibuat dengan kerjasama Pejabat Kesihatan Daerah (PKD) dan Pejabat Pendidikan Daerah (PPD) terlebih awal

“Bagi pelajar sekolah berasrama penuh dan harian, janji temu akan diberikan melalui aplikasi MySejahtera di mana remaja akan divaksinkan di sekolah atau PPV berdekatan tempat tinggal mereka,” katanya.

Dalam pada itu, Dr Noor Azmi berkata, pihaknya memberi jaminan bekalan vaksin untuk remaja adalah mencukupi.

“Kesemua remaja berusia 12 hingga 17 tahun akan diberi vaksinasi sama ada di PPV atau sekolah,” katanya.


Dasar hipokrit! Benam dulu perjuangan Malaysian Malaysia

BANGI, 10 Rabiulawal 1442H, Selasa – Benamkan dahulu perjuangan ‘Malaysian Malaysia’ sebelum mahu mendakwa akan mempertahankan institusi raja dan hak istimewa Melayu, Islam,

“Dasar hipokrit. Kamu yang cipta dan perjuangkan Malaysian Malaysia bermakna Malaysia untuk rakyat Malaysia. Sama rata. Tidak ada hak istimewa berasaskan bangsa dan agama.

“Tiba- tiba kamu suruh kami percaya kenyataan kamu. Dasar komunis,” bidas Prof Dr Ridhuan Tee Abdullah mengulas kenyataan pemimpin ultra kiasu yang mendakwa – partinya mendukung sistem demokrasi berparlimen dan raja berperlembagaan.

Menyifatkan parti berkenaan hipokrit, beliau berkata, selama 22 bulan memerintah, bukan hanya lantang mengkritik, malah setiap hari pasti ada sahaja perkara sensitif berkaitan Islam dibangkitkan.

“Hari ini kamu bercakap soal nak jaga Islam. Kamu tak cakap pun semua orang tahu. Kedudukan raja, Melayu dan Bumiputera serta Islam memang dijamin Perlembagaan.

“Kamu saja tak sedar diri sentiasa membangkitkan isu ini sehingga anak bangsa terguris.

“Selagi namanya ultra kiasu, rakyat Malaysia seharusnya jangan terpedaya,” katanya.

Prof Ridhuan Tee berkata, parti ultra kiasu itu menolak institusi diraja sejak dahulu lagi kerana mahukan sebuah negara republik.

“Buktinya, terbaharu ultra kiasu sangat menyokong demontrasi anti-raja di Thailand.

“Nak percaya lagi ultra kiasu licik dan lidah bercabang ini?,” katanya.

Semalam, DAP dilaporkan mengulangi pendirian akan mempertahankan institusi diraja, hak istimewa Melayu dan Islam, selain menolak sebarang usaha mengambil kuasa melalui perintah darurat.

Setiausaha Organisasi Kebangsaan DAP, Anthony Loke Siew Fook mendakwa, dasar perjuangan partinya jelas mendukung sistem demokrasi berparlimen dan raja berperlembagaan.

“Dasar ini telah termaktub dalam satu dokumen penting DAP iaitu Deklarasi Shah Alam 2012,” kata Anthony Loke.


Dubai perkenal sistem pintar di semua bas sekolah

AJMAN,17 Syawal 1443H, Rabu – Pihak Berkuasa Pengangkutan Awam Ajman (APTA) memasang sistem pintar di semua bas sekolah bagi memantau tingkah laku pemandu dalam usaha memastikan keselamatan kanak-kanak.

Pengarah Eksekutif Pengangkutan Awam dan Perlesenan, Eng Sami Ali Jallaf berkata, langkah ini adalah sebahagian tanggungjawab sosial APTA untuk memantau keselamatan pelajar yang menggunakan khidmat bas sekolah.

Sami Ali menjelaskan, salah satu daripada sistem yang diperkenalkan adalah pemberitahuan secara automatik melalui skrin apabila mengesan selekoh, pemanduan melebihi had serta brek yang mendadak – antara tabiat pemanduan berbahaya.

Bagi peringkat permulaan sebanyak 10 buah bas sekolah dipasang dengan sistem pintar menerusi fasa percubaan.

Bagaimanapun beliau menegaskan sekiranya sistem pintar berfungsi dengan sempurna, sistem akan diteruskan kepada semua bas sekolah di seluruh Dubai.

APTA juga mengadakan ujian psikologi kepada pemandu-pemandu bas sebagai syarat permit bagi memastikan pemandu bertauliah yang bertanggungjawab membawa pelajar. – Agensi


JPNP bertegas tak benar pekebun haram ambil barang di HSK Batu Talam

KUANTAN, 4 Zulhijjah 1442H, Rabu – Jabatan Perhutanan Negeri Pahang (JPNP) menolak permohonan pekebun haram untuk mendapatkan semula barang milik mereka yang tertinggal di kawasan Hutan Simpan Kekal (HSK) Batu Talam, Raub.

Dalam satu kenyataan, JPNP menegaskan, mereka tidak boleh memberikan kebenaran kerana ia akan mengganggu siasatan yang sedang dijalankan.

“JPNP telah meneliti laporan akhbar mengenai permohonan yang disampaikan kepada Yang Amat Berhormat Menteri Besar Pahang berkaitan hasrat pekebun yang ingin memasuki ke kawasan operasi bagi tujuan mendapatkan semula barang milik mereka yang tertinggal di dalam kawasan Hutan Simpan Batu Talam.

“Setelah mendapat nasihat serta pandangan dari Pejabat Penasihat Undang-Undang Negeri Pahang dan juga Timbalan Pendakwa Raya, JPNP tidak membenarkan pekebun untuk memasuki Hutan Simpan Batu Talam untuk mengambil barang milik mereka.

“Kerana tindakan ini boleh mengganggu siasatan yang kini sedang giat dilengkapkan sepenuhnya untuk tujuan pendakwaan,” katanya, hari ini.

Semalam Menteri Besar, Datuk Seri Wan Rosdy Wan Ismail memaklumkan kepada Setiausaha Agung MCA, Datuk Chong Sin Woon yang berkunjung ke pejabatnya meminta agar pekebun haram terbabit dibenarkan memasuki kawasan operasi untuk mendapatkan semula barangan milik mereka yang tertinggal.

Berikutan itu, Wan Rosdy meminta Sin Woon mendapatkan sendiri kebenaran daripada pihak JPNP yang sedang giat melakukan penanaman pokok hutan di kawasan berkenaan.


Banggalah dengan cara kerajaan kita tangani COVID-19

BANGI, 9 Zulkaedah 1441H, Rabu – Malaysia tidak perlu menjadikan negara besar dunia seperti Amerika Syarikat (AS), United Kingdom (UK), China atau Korea sebagai rujukan kehidupan, khususnya berkaitan pengendalian wabak.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, rakyat Malaysia harus bersyukur dengan usaha kerajaan terutamanya dalam bab mengendalikan wabak pandemik COVID-19.

Beliau berkata, AS adalah sebuah negara Barat yang memiliki organisasi dan institusi perubatan yang tercanggih di dunia.

“Namun mereka terpaksa berhempas pulas berhadapan dengan 40,000 kes baharu COVID-19 setiap hari, lebih 130,000 kematian dengan total kes COVID-19 telah pun melebihi 2.7 juta kes.

“Sebaliknya, kita hari ini dikhabarkan bahawa Malaysia hanya mempunyai satu kes baharu COVID-19, total kematian 121 orang dan kadar kesembuhan melebihi 98.8 peratus,” katanya dalam kenyataan, hari ini.

Terdahulu, Malaysia mencatatkan kes harian COVID-19 yang terendah hari ini iaitu dengan hanya satu kes sepanjang gelombang kedua pandemik itu dengan jumlah keseluruhan 8,640 kes.

Ketua Pengarah Kesihatan, Datuk Dr Noor Hisham Abdullah berkata, satu kes baharu yang dilaporkan adalah kes import yang mendapat jangkitan di luar negara iaitu Turki.


KKM benarkan suami temani isteri di bilik bersalin

KUALA LUMPUR, 20 Safar 1443H, Isnin – Suami yang lengkap menerima dos vaksin COVID-19 akan dibenar menemani isteri yang bakal melahirkan anak dalam bilik bersalin, kata Menteri Kesihatan Khairy Jamaluddin.

Beliau berkata selain itu suami juga perlu negatif ujian COVID-19 sebelum dibenarkan menemani isteri mereka.

“Saya telah minta Ketua Pengarah Kesihatan (Tan Sri Dr Noor Hisham Abdullah) untuk membenarkan bakal bapa yang lengkap divaksinasi dan menjalankan ujian COVID-19 dan negatif, untuk menemani isteri mereka dalam bilik bersalin,” katanya dalam entri terbaru di laman Twitter rasminya, hari ini.

Beliau berkata demikian sebagai menjawab permintaan seorang pengguna media sosial itu yang memohon agar golongan bapa yang lengkap divaksinasi dan keputusan ujian COVID-19 negatif, dibenarkan menemani isteri dalam bilik bersalin.

Entri Khairy itu kemudian dibalas oleh Dr Noor Hisham yang menyatakan: “Ya, akan laksanakan apa yang diperlukan.”

Sebelum ini hospital kerajaan tidak membenarkan suami untuk menemani isteri dalam bilik bersalin sejak pelaksanaan Perintah Kawalan Pergerakan (PKP) tahun lepas akibat penularan wabak COVID-19. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Lelaki Palestin dibebaskan setelah 40 tahun di penjara Israel

NEGEV, 27 Jamadilakhir 1444H, Jumaat – Pihak berkuasa pendudukan Israel membebaskan tahanan Palestin, Maher Younis pada awal pagi Khamis, selepas 40 tahun dipenjarakan.

Maher, 63, adalah antara tahanan Palestin paling lama ditahan oleh pendudukan Israel.

Dia dibebaskan dari penjara di Negev untuk pulang ke rumahnya di bandar A’ra di segi tiga utara di wilayah Palestin yang diduduki.

“Kami mendoakan kebebasan semua banduan dan berharap dapat melihat mereka dalam keadaan sihat.

“Hadiah terbaik untuk rakyat Palestin adalah untuk kita berada di jalan perdamaian dan dibebaskan sepenuhnya. Harapan saya adalah untuk melihat tanah air saya dibebaskan selepas 40 tahun,” kata Maher dalam kenyataan awam pertamanya.

Pembebasan itu dihargai secara meluas, namun Israel melarang sebarang perayaan dan sambutan ke atas hari yang dianggap bersejarah berkenaan.

Menerusi satu foto memaparkan pasukan pendudukan mengelilingi rumahnya untuk menghalang sebarang khemah perayaan didirikan.

Menteri Keselamatan Negara sayap kanan yang melampau, Itamar Ben-Gvir, telah menegaskan larangan mengibarkan bendera Palestin sebagai perayaan pembebasan tahanan.

Bagaimanapun, Karim Younis – sepupu Maher – mencabar larangan itu dengan mengatakan bahawa orang ramai akan mengadakan perayaan yang layak untuknya.

Seorang lagi saudaranya, Nadim Younis berkata, bilangan orang yang datang ke kampung untuk mengucapkan tahniah kepada banduan yang dibebaskan semakin bertambah, walaupun bekas banduan itu masih belum sampai ke rumahnya.

Namun begitu, orang ramai bersiap sedia untuk menyambut Maher.

Dalam temu bualnya dengan Arabi 21, Nadim Younis berkata, polis pendudukan Israel yang ditempatkan di kawasan itu sedang bersiap sedia untuk menghalang sebarang perayaan tahanan dan menghalang orang ramai daripada bermain muzik atau mendirikan khemah perayaan.

Maher menyertai pergerakan Fatah sebagai seorang lelaki muda dan dituduh membunuh seorang askar pendudukan serta didakwa memiliki senjata secara haram.

Berikutan penahanannya pada 1983, dia dijatuhi hukuman gantung sampai mati, bersama sepupunya Karim dan Sami Younis. Hukuman itu dikurangkan atas rayuan kepada penjara seumur hidup.

Pada 2012, Karim dan Maher mengambil tindakan undang-undang dan berjaya mengurangkan tempoh penjara daripada seumur hidup kepada 40 tahun.

Sekatan yang dikenakan ke atas Maher Younis di penjara bermakna dia telah dinafikan kebenaran untuk berjumpa bapanya sebelum meninggal dunia pada 2008. Selain itu, dia dihalang daripada bertemu sepupunya semasa menjalani hukuman. – Agensi


Mahkamah jenayah tiada kuasa batal perbicaraan kes rasuah Rosmah

PUTRAJAYA, 10 Rabiulakhir 1443H, Isnin – Mahkamah jenayah tidak mempunyai bidang kuasa untuk mengeluarkan perintah pengisytiharan yang dimohon Datin Seri Rosmah Mansor supaya membatalkan perbicaraan kes rasuahnya berkaitan projek hibrid solar bernilai RM1.25 bilion, Mahkamah Rayuan diberitahu hari ini.

Timbalan Pendakwa Raya Kanan Datuk Seri Gopal Sri Ram berkata Rosmah hanya boleh merayu bagi tiga jenis keputusan oleh mahkamah jenayah sama ada untuk membatalkan pertuduhan jenayah atas alasan tidak berasas, membebaskan atau mensabitkan tertuduh yang menghadapi pertuduhan jenayah.

“Mahkamah jenayah tidak diberi kuasa untuk mengeluarkan pengisytiharan seperti mahkamah sivil. Mahkamah jenayah tidak boleh memberikan pengisytiharan dan perayu (Rosmah) sepatutnya memfailkan semakan kehakiman di mahkamah sivil untuk pengisytiharan sedemikian,” katanya di hadapan panel tiga hakim terdiri daripada Datuk Hanipah Farikullah, Datuk M.Gunalan dan Datuk Hashim Hamzah.

Sri Ram berhujah demikian dalam bantahan awal terhadap rayuan Rosmah berhubung keputusan Mahkamah Tinggi pada 24 September yang menolak permohonannya untuk membatalkan perbicaraan rasuah yang dihadapinya dan menggugurkan Sri Ram daripada menjadi pendakwa utama dalam kes itu.

Peguam Datuk Jagjit Singh yang mewakili Rosmah berkata isu sama ada mahkamah jenayah boleh mendengar perintah pengisytiharan dibangkitkan responden (pendakwa raya) buat pertama kali dan Sri Ram menjawab isu itu boleh dikemukakan pada bila-bila masa.

Sri Ram berkata beliau bersedia untuk berhujah berhubung perkara itu dengan mengemukakan hujahan bertulis dan Jagjit juga tidak ada bantahan mengenainya.

Hakim Hanipah kemudian memerintahkan kedua-dua pihak memfailkan penghujahan bertulis selewat-lewatnya pada 22 November ini memandangkan perkara yang dibangkitkan oleh Sri Ram agak penting dan akan memberi implikasi terhadap merit rayuan Rosmah.

Isteri bekas Perdana Menteri Datuk Seri Najib Tun Razak itu merayu terhadap keputusan Mahkamah Tinggi yang menolak permohonannya untuk membatalkan keseluruhan perbicaraan beliau dalam usaha untuk dibebaskan daripada tiga pertuduhan dan menggugurkan Sri Ram sebagai pendakwa utama dalam kes itu.

Rosmah menghadapi pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor sebagai ganjaran membantu Jepak Holdings memperoleh projek bernilai RM1.25 bilion untuk membekalkan tenaga hibrid solar kepada 369 sekolah di luar bandar Sarawak.

Pada 4 Oktober lepas, Mahkamah Rayuan menolak permohonan Rosmah untuk menangguhkan perbicaraan kes rasuahnya sementara rayuan itu diputuskan.

Susulan keputusan tersebut, Rosmah, 69, telah memberi keterangan membela diri pada perbicaraan kes itu di Mahkamah Tinggi pada 5 Oktober. Perbicaraan akan bersambung pada 8 Disember. – Bernama


Cuaca panas: MB Kelantan seru rakyat adakan solat hajat

KOTA BHARU, 4 Syawal 1444H, Selasa – Seluruh rakyat di Kelantan diseru melaksanakan solat hajat di kediaman masing-masing selain berdoa berikutan negara kini berhadapan dengan cuaca yang terlalu panas.

Menteri Besar Kelantan, Datuk Ahmad Yakob berkata, keadaan yang dijangka berterusan sehingga Ogos depan turut menyebabkan kemarau berpanjangan dan memusnahkan tanaman pertanian.

Beliau berkata, para imam juga disarankan melaksanakan solat hajat di masjid atau surau di seluruh negeri Kelantan memohon agar hujan dapat turun pada kadarnya demi kesejahteraan bumi dan seluruh penduduk.

“Saya menyeru rakyat Kelantan turut perbanyakkan istighfar dan berdoa kepada Allah SWT serta mengambil peluang untuk solat hajat di rumah masing-masing.

“Semoga dengan usaha dan ikhtiar ini, Allah SWT menurunkan Rahmat-Nya kepada kita semua dengan menganugerahkan hujan secara merata lagi menyegarkan bumi ini,” katanya dalam kenyataan hari ini. – Bernama


PEMBELA ajak sertai kempen borong jualan penjaja kecil

AMPANG, 21 Zulkaedah 1442H, Jumaat – Pertubuhan-Pertubuhan Pembela Islam (PEMBELA) menggerakkan satu kempen bagi memperkasakan ekonomi masyarakat setempat khususnya dengan membela penjaja kecil.

Dalam satu kenyataan, PEMBELA berkata, ini merupakan antara inisiatif atas semangat kempen yang lebih besar, iaitu agenda Beli Produk Muslim atau ‘Buy Muslim First’ (BMF).

“PEMBELA akan membeli semua atau sebanyak mungkin jualan penjaja-penjaja yang dikenal pasti dan seterusnya mengagihkan sebahagian daripada bahan bantuan kepada asnaf, petugas barisan hadapan dan penerima manfaat yang lain.

“Oleh itu, kami mengajak masyarakat khususnya umat Islam di Malaysia untuk bersama membelanjakan duit pada penjaja-penjaja sebagai rangsangan kepada umat Islam di peringkat komuniti,” katanya, hari ini.

Dalam perkembangan terbaharu, PEMBELA telah bergerak ke sekitar daerah Ampang, Selangor bagi membantu empat penjaja tepi jalan dengan memborong jualan mereka.

“Kesemua penjaja ini mula berniaga apabila berlaku pandemik COVID-19 yang mengakibatkan ramai terkesan dan terpaksa menyara hidup dengan berniaga secara kecil-kecilan sekadar mencari sesuap nasi.

“PEMBELA terpanggil untuk bukan hanya membantu melariskan jualan mereka tetapi jualan yang diborong semua akan diagihkan kepada golongan miskin dan mereka yang memerlukan.

“Semangat dan kekentalan semangat juang mereka ini untuk mencari rezeki adalah sangat membanggakan, dan kami berharap agar kempen ini dapat membantu mereka,” katanya.

“Semoga seruan kempen ini sedikit sebanyak membantu peniaga-peniaga muslim kita berniaga di kala krisis kewangan yang begitu meruncing ini akhirnya menjadi rangsangan kepada ekonomi negara di mana kelompok peniaga kecil adalah begitu besar.

“Kami akan sedaya upaya menceritakan pengalaman kami sepanjang menggerakkan kempen ini, khususnya di sekitar Kuala Lumpur dan Selangor dari semasa ke semasa melalui saluran media sosial yang ada. Nantikan,” katanya.


Pemantauan polis lebih ketat, pastikan pelancong patuh SOP di Langkawi

KUALA KEDAH, 5 Safar 1443H, Ahad – Polis akan melaksanakan pemantauan lebih ketat dan menyeluruh di Langkawi bagi memastikan pelancong mematuhi semua prosedur operasi standard (SOP) yang ditetapkan bagi pelaksanaan gelembung pelancongan di pulau itu, bermula 16 September ini.

Timbalan Ketua Polis Negara, Datuk Seri Mazlan Lazim berkata, Ibu Pejabat Polis Daerah (IPD) Langkawi akan mengatur gerak dan mungkin menambah keanggotaan bagi memastikan pemeriksaan pematuhan SOP dapat dilakukan dengan lebih berkesan.

“Walaupun dibuka secara gelembung, semua pengunjung perlu mematuhi setiap SOP yang telah ditetapkan… mereka yang nak ke Langkawi juga kena ada surat kebenaran polis.

“Kena dapatkan kebenaran di tempat mereka duduk, contohnya kalau duduk di kawasan Brickfields (Kuala Lumpur), kena dapatkan surat daripada Brickfields (balai polis),” katanya yang ditemui pemberita ketika meninjau sekatan jalan raya di Jalan Kuala Kedah di sini hari ini.

Beliau berkata, surat daripada Polis Diraja Malaysia (PDRM) bagi program perintis perjalanan ke Langkawi itu, bagaimanapun hanya diperlukan bagi pelancong yang akan menggunakan laluan darat sahaja.

Mazlan berkata, bagi pelancong yang menggunakan pesawat udara pula, mereka tidak perlu mendapatkan surat daripada PDRM, seperti yang diumum Menteri Kesihatan, Khairy Jamaluddin hari ini.

Sementara itu, beliau berkata, isu nelayan di Kuala Kedah yang tidak boleh membawa keluar hasil tangkapan mereka dari kawasan PKPD sudah diselesaikan.

“Tiada masalah untuk golongan nelayan keluarkan hasil tangkapan mereka… sebab benda (hasil tangkapan) cepat rosak jadi memang kita benarkan mereka bawa keluar,” katanya.

Beberapa hari lepas media melaporkan kira-kira 1,000 nelayan di Kuala Kedah terjejas pendapatan apabila tidak dapat keluar ke laut dan menghantar hasil tangkapan ikan berikutan penguatkuasaan Perintah Kawalan Pergerakan Diperketatkan (PKPD) di kawasan itu bermula 6 September lepas.

PKPD Kuala Kedah dilaksanakan hingga 19 September ini membabitkan seluruh kawasan di mukim itu kecuali tiga kampung iaitu Kampung Teluk Talipon, Kampung Baru Bakar Kapur dan Kampung Padang Garam. – Bernama


PM umum Pakej PEMULIH petang ini

KUALA LUMPUR, 17 Zulkaedah 1442H, Isnin – Perdana Menteri Tan Sri Muhyiddin Yassin akan membuat pengumuman khas mengenai Pakej Perlindungan Rakyat dan Pemulihan Ekonomi (PEMULIH) pada 5 petang ini.

Berdasarkan poster dikongsi di akaun Facebooknya, pengumuman ini akan disiarkan di Bernama TV, RTM, TV3, Astro Awani dan TV Alhijrah.

Semalam, Muhyiddin pada satu sidang media berkata, pakej bantuan ini akan mengambil kira keperluan semua kumpulan yang terjejas wabak COVID-19 secara lebih komprehensif jika dibandingkan sebelum ini. – Bernama


Tangguh PRN Melaka, elak pengorbanan ‘frontliners’ jadi sia-sia

BANGI, 2 Rabiulawal 1443H, Sabtu – Pilihan Raya Negeri (PRN) Melaka tidak wajar dilaksanakan dalam masa terdekat agar usaha dan pengorbanan petugas barisan hadapan yang bertungkus-lumus berusaha menangani penularan pandemik COVID-19 tidak menjadi sia-sia.

Atas sebab itu, Barisan Jemaah Islamiah Se-Malaysia (BERJASA) menyarankan PRN Melaka ditangguhkan sehingga Pilihan Raya Umum ke-15 (PRU15) – yang dijangka akan diadakan selewat-lewatnya pada penghujung Julai tahun depan.

Cadangan itu disyorkan Ketua Penerangan BERJASA Malaysia, Hazwan Mohamad susulan melihat apa yang berlaku pada PRN Sabah yang menyaksikan peningkatan semula kes harian COVID-19.

“Berilah para ‘frontliners’ kita menarik nafas kelegaan lebih lama sedikit kali ini sebelum menghadapi kemungkinan lain nanti.

“Belajarlah dari kesilapan dan kebobrokan di PRN Sabah. Cukup-cukuplah! Sudah-sudahlah!” tegasnya menerusi kenyataan dimuat naik di akaun Facebook beliau, hari ini.

Bagi menggantikan PRN Melaka, Hazwan menyarankan Majlis Tindakan Negeri diwujudkan untuk urus tadbir sementara di negeri berkenaan.

“Dilantik dari kalangan 70 peratus golongan profesional atau ketua-ketua pengarah jabatan negeri dan 30 peratus lagi Ahli DUN yang bebas salah laku dan baik akhlak untuk sementara,” katanya.

Semalam, Perdana Menteri, Datuk Seri Ismail Sabri Yaakob memaklumkan, keputusan mengenai kemelut politik di Melaka akan diputuskan kerajaan minggu depan.

Katanya, kerajaan akan membuat keputusan minggu depan sekiranya ada keperluan untuk menasihatkan Pemangku Yang di-Pertuan Agong mengisytiharkan darurat di Melaka supaya PRN ditangguhkan sementara waktu.

Pergolakan politik di Melaka tercetus apabila kerajaan negeri di bawah pimpinan Datuk Seri Sulaiman Md Ali tumbang selepas empat ADUN kerajaan termasuk bekas Ketua Menteri Melaka, Datuk Seri Idris Haron mengumumkan hilang kepercayaan kepada kepemimpinan beliau.

Tiga ADUN yang lain adalah Datuk Nor Azman Hassan (BN-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).

Keputusan itu berikutan ketidakyakinan mereka terhadap beberapa keputusan kerajaan negeri yang `flip-flop’ serta tidak dilaksanakan dengan sempurna.


Akaun pendeposit TH culas bayar nafkah dicadang dibekukan

PUTRAJAYA, 22 Syaaban 1443H, Jumaat – Akaun pendeposit Tabung Haji (TH) yang culas membayar tuntutan nafkah kepada bekas isteri dan anak-anak dicadang dibekukan.

Ketua Hakim Syarie Datuk Dr Mohd Na’im Mokhtar berkata langkah itu bertujuan memastikan setiap pendeposit yang merupakan bakal jemaah haji bebas daripada sebarang hutang terutama hutang tuntutan nafkah.

Beliau berkata Jabatan Kehakiman Syariah Malaysia (JKSM) akan mengadakan pertemuan dengan Lembaga Tabung Haji minggu depan bagi membincangkan keperluan membekukan akaun pendeposit yang culas membayar tuntutan nafkah itu.

“Mereka ini (pendeposit) perlu lunaskan hutang nafkah sebelum menunaikan rukun Islam kelima. Cara ini dapat bantu bekas suami yang zalim (tidak bayar nafkah) agar bebas hutang, lagi-lagi melibatkan hutang dengan orang terdekat (bekas isteri dan anak-anak).

“Kita ingin pastikan mereka tunai ibadah haji sebagai seorang hamba Allah yang bebas hutang,” katanya pada sidang media berhubung isu hiwalah (pemindahan hutang) dan perintah nafkah bersama pembubaran perkahwinan di sini hari ini.

Mohd Na’im berkata cadangan itu merupakan tindakan susulan daripada pengumuman kerajaan berhubung pembekuan akaun bank melibatkan kes culas membayar tuntutan nafkah.

Kerajaan sebelum ini mengumumkan pembekuan ke atas akaun bank bekas suami yang ingkar perintah mahkamah untuk membayar nafkah kepada bekas isteri sebagai menghargai dan menjaga kepentingan wanita, khususnya yang diceraikan suami.

Mohd Na’im berkata JKSM juga dalam perancangan untuk bertemu dengan Permodalan Nasional Bhd (PNB) bagi mengusulkan perkara sama.

“Lepas jumpa TH, akan berjumpa dengan PNB untuk cadang bekukan pegangan saham mana-mana pemegang saham yang culas bayar tuntutan nafkah kepada bekas isteri dan anak-anak,” katanya. – Bernama


Pengganas Israel serbu Nablus, tembak mati pemuda Palestin

NABLUS, 24 Muharam 1445H, Jumaat – Tentera pengganas Israel menembak mati seorang lelaki Palestin ketika serbuan di Tebing Barat yang diduduki pada pagi Khamis.

Kementerian Kesihatan Palestin mengesahkan Amir Khalifa, 27, ditembak di kepala oleh tentera Israel di kawasan Zawata, barat Nablus.

Tentera Israel menyerbu Nablus dari beberapa arah dan mencetuskan pertempuran dengan pejuang Palestin di bandar itu.

Abang Khalifa memberitahu media tempatan, bahawa adiknya terbunuh dalam serangan hendap oleh tentera Israel di luar kem pelarian Al-Ain, tempat dia tinggal kemudian membunuhnya.

Menurut media Palestin Arab48, Khalifa dikehendaki selama lebih dua tahun oleh Israel.

Sekurang-kurangnya 209 rakyat Palestin terbunuh akibat tembakan Israel tahun ini, termasuk 36 kanak-kanak – kadar hampir satu kematian setiap hari.

Seramai 173 orang terkorban di Tebing Barat dan Baitulmaqdis Timur, menjadikan 2023 antara tahun paling dahsyat di wilayah Palestin yang diduduki manakala 36 orang lagi terbunuh di Semenanjung Gaza. – Agensi


Bukan saja campur tangan, ADUN DAP bela ‘jenayah’ haram

BANGI, 25 Zulkaedah 1442H, Selasa – Video tular memaparkan ADUN parti tamak haloba DAP campur tangan dalam isu pencerobohan tanah milik kerajaan di Raub membuktikan sifat hipokrit wakil rakyat itu.

Ini kerana, mereka bersama-sama membela ‘jenayah’ yang sekian lama dinantikan pengadilannya, kata Presiden BERJASA, Ustaz Haji Zamani Ibrahim.

Beliau berkata, isu pencerobohan tanah haram di Raub bukanlah isu baru, lebih 40 tahun sudah perkara ini diperdengarkan.

“BERJASA mengucapkan tahniah kepada pihak Jabatan Perhutanan Pahang atas tindakan tegas terhadap aktiviti haram yang berlaku di hutan simpan milik kerajaan ini,” katanya dalam kenyataan hari ini.

Atas dasar itu, beliau menggesa pihak berkuasa membawa penceroboh ke muka pengadilan dengan peruntukan sedia ada.

Katanya, aktiviti pencerobohan tanah haram tiada ‘locus standi’ dan pesalah boleh sahaja didakwa di mahkamah, malah undang-undang berkaitan tanah jelas termaktub dalam Seksyen 48 Kanun Tanah Negara (KTN) 1965 yang bertujuan melarang pendudukan tanah secara haram.

“Siasatan secara menyeluruh hendaklah segera dilakukan termasuklah mengkaji semula status terkini syarikat-syarikat dan dalang sebenar yang terlibat.

“Maklumat yang menyatakan bahawa pihak penceroboh sudah membuat bayaran mesti diselidiki, kepada siapa bayaran tersebut dibuat dan Suruhanjaya Pencegahan Rasuah Malaysia (SPRM) mesti dilibatkan dalam isu tersebut,” sarannya.

Selain itu, Ustaz Zamani menggesa pihak kerajaan negeri mewujudkan satu unit khas dalam memantau dan mengawal sebarang aktiviti salah laku secara pantas dan tuntas.

Beliau menyarankan, kerjasama daripada ketua kampung dan penghulu serta pimpinan komuniti setempat digarap bersama sebagai mata kepala unit khas tersebut.

“Jadikan semua tanah yang diceroboh selama ini diambil semula dan dijadikan sebagai tanah wakaf kerajaan negeri. Dengan mewartakan sebagai tanah wakaf maka ia boleh dimajukan, namun statusnya sebagai tanah wakaf kerajaan tetap sampai bila bila.

“Penceroboh mestilah dikenakan saman kerana menyebabkan kerugian kepada kerajaan negeri selama ‘jenayah’ itu dilakukan.

“Kerajaan tidak boleh kompromi lagi dalam isu pencerobohan tanah kerajaan, ini kerana pencerobohan tersebut adalah satu pencerobohan kepada kuasa kerajaan,” katanya.


Fungsi NGO untuk ‘check and balance’, bukan macai politik

BANGI, 7 Muharam 1444H, Jumaat – Pertubuhan gerakan sivil atau pertubuhan bukan kerajaan (NGO) mempunyai fungsinya yang tersendiri dalam pembangunan negara iaitu sebagai ‘check and balance’, bukannya untuk menjadi ‘macai’ atau ‘alat’ sebagaimana ramai ahli politik fahami.

Berikutan itu, kewajaran NGO untuk memberi kritikan serta saranan dalam membantu memacu negara ke arah yang lebih baik, tidak perlu lagi dipersoalkan.

Pengerusi Pertubuhan-Pertubuhan Pembela Malaysia (PEMBELA), Haji Aminuddin Yahaya berkata, segala cadangan, teguran dan kritikan terhadap kerajaan bukanlah serangan politik.

Beliau berkata demikian sebagai respons kepada salah satu komen daripada seorang wakil rakyat di laman Facebook, yang seolah mempersoalkan kritikannya terhadap kerajaan.

Malah, individu itu turut mencadangkan agar Aminuddin ‘terjun’ sendiri dalam politik dan melakukan yang terbaik kerana kelak akan berjumpa permasalahan dan halangan sebenar.

Membidas kenyataan tersebut, Aminuddin berkata, pandangan itu sama sekali tidak betul kerana pihak PEMBELA dan rakan-rakan NGO lain sudah pun berada dalam gelanggang politik.

“Mungkin beliau tidak ingat, kamilah pertubuhan gerakan sivil yang menggerakkan pelbagai inisiatif yang mempengaruhi dasar-dasar negara seperti TPPA, Statut Rom, ICERD dan banyak lagi.

“Malah, Himpunan 812 Bantah ICERD di Dataran Merdeka dulu pun saya jadi pengerusi penganjur dan dalam jawatankuasa itu dianggotai oleh pemimpin-pemimpin tertinggi parti politik,” katanya dalam kenyataan, hari ini.

Bukan itu sahaja, beliau berkata, ketika pemerintahan selama 22 bulan oleh Pakatan Harapan (PH), hampir setiap hari ada sahaja ahli politik dan wakil rakyat yang ingin berjumpa dengannya dan rakan-rakan NGO.

“Terutamanya untuk bekerjasama, mendapatkan buah fikiran atau pendapat dalam isu-isu dasar pemerintahan PH yang banyak masalah mengenai Islam dan Melayu.

“Ketika itu, ahli politik kita nampaknya memang faham belaka segala fungsi pertubuhan gerakan sivil sebagai ‘check and balance’ dari lapangan.

“Maka, kalau ada orang nak kata saya hanya pandai kritik dan hanya main di tepi gelanggang, itu sangatlah tidak betul. Memang dah ada dalam gelanggang dah pun,” katanya.

Namun, Aminuddin berkata, apa yang mahu dan perlu dikritik olehnya kini adalah sikap ‘sahabat’ yang sudah naik menjadi pimpinan kerajaan setelah jatuhnya pemerintahan PH.

“Jangankan untuk libatkan NGO dalam urus tadbir ataupun penentuan dasar-dasar negara, nak jumpa pun punyalah susah. Ada yang dah macam tak kenal kita dah.

“Padahal, NGO-NGO Cina seperti Hua Zong nak jumpa punyalah senang. Siap diraikan lagi.

“Mungkin benarlah kata-kata presiden sebuah parti Melayu Islam yang pernah saya jumpa; NGO hanyalah ‘daun kari’. Ketika memasak memang sangat diperlukan, bila nak melantak akan dibuang sahaja. Fikir-fikirkan,” katanya lagi.


Christchurch: New Zealand rancang perkukuh perundangan ucapan kebencian

WELLINGTON, 14 Zulkaedah 1442H, Jumaat – New Zealand merancang untuk memperkukuhkan undang-undang ucapan kebencian serta meningkatkan hukuman kerana menghasut kebencian dan diskriminasi.

Tindakan itu sebagai respons kepada serangan oleh pengganas kulit putih di Christchurch dua tahun lalu yang membunuh 51 penduduk muslim.

Langkah itu diputuskan selepas Suruhanjaya Siasatan Diraja (RCI) mengenai serangan di Christchurch pada 15 Mac 2019 mengesyorkan, perubahan kepada ucapan kebencian dan undang-undang jenayah benci – dianggap sebagai pencegahan yang lemah bagi individu yang menyasarkan agama dan kumpulan minoriti lain dengan kebencian.

Suruhanjaya memaklumkan, undang-undang kebencian New Zealand telah menghasilkan hanya satu pendakwaan dan dua tuntutan sivil setakat ini.

“Melindungi hak kami untuk kebebasan bersuara sambil mengimbangi hak itu dengan perlindungan terhadap ‘ucapan kebencian’ adalah sesuatu yang memerlukan pertimbangan yang teliti dan pelbagai input,” kata Menteri Kehakiman, Kris Faafoi pada sidang media.

Kerajaan mengusulkan kesalahan jenayah baharu kerana ucapan kebencian yang dikatakan akan lebih jelas dan berkesan.

Di bawah usul itu, seseorang yang ‘dengan sengaja membangkitkan, mempertahankan atau menormalkan kebencian’ akan melanggar undang-undang jika mereka melakukannya dengan cara mengancam, kasar atau menghina, termasuk dengan menghasut keganasan, kata kerajaan.

Hukuman untuk kesalahan tersebut akan dinaikkan maksimum tiga tahun penjara atau denda hingga NZ$50,000 (RM147,134.22).

Pada masa ini hukumannya hingga NZ$7,000 (RN20,598.38) atau tiga bulan penjara. – Agensi


COVID-19: Thailand catat kematian pertama selepas 100 hari

BANGKOK, 1 Safar 1442H, Sabtu – Selepas lebih 100 hari sifar kematian akibat COVID-19, Thailand merekodkan satu kes maut – seorang lelaki warga tempatan berusia 54 tahun yang kembali dari Arab Saudi awal bulan ini.

Ketika mengesahkan perkara itu pada sidang media di sini, Ketua Pengarah Jabatan Perkhidmatan Perubatan Dr Somsak Akksilp berkata lelaki tersebut yang bertugas sebagai penterjemah di Kementerian Buruh di Riyadh dijangkiti COVID-19 pada Julai lalu dan dirawat di Hospital King Fahad di Riyadh.

Menurutnya pesakit yang mempunyai gejala pneumonia itu bergantung pada bantuan pernafasan sejak 10 Ogos lalu dan keluarganya memohon dia dibawa balik ke Thailand.

Pesakit yang diuji negatif COVID-19 tiba di Bangkok pada 1 September dan terus dihantar ke sebuah hospital untuk menerima rawatan, katanya menambah keadaan pesakit bertambah buruk dan disahkan meninggal dunia tengah hari tadi, iaitu kematian ke-59 di Thailand.

“Pesakit mempunyai sejarah perubatan menghidap diabetes, darah tinggi serta masalah kolestrol. Jangkitan COVID-19 memburukkan lagi keadaannya dan menyebabkan jangkitan dalam darah serta kegagalan pelbagai organ sementara x-ray menunjukkan paru-parunya rosak,” katanya.

Perkembangan terbaharu itu menjadikan jumlah kumulatif COVID-19 di Thailand sebanyak 3,497 kes COVID-19 dengan 59 kematian. – Bernama


Peniaga Palestin tutup kedai tanda protes kes bunuh di Nablus

TEBING BARAT, 8 Rejab 1443H, Khamis – Rakyat Palestin menutup kedai dan operasi perniagaan mereka pada Rabu, sebagai protes terhadap insiden pembunuhan tiga aktivis Palestin oleh tentera pengganas Israel di Nablus.

Dalam kejadian pada Selasa, askar Israel sengaja melepaskan tembakan ke arah kereta rakyat Palestin di kawasan kejiranan Nablus sehingga membunuh tiga penumpangnya – insiden yang disifatkan sebagai pembunuhan di luar undang-undang.

Mangsa dikenali sebagai Ashraf Mubaslat, Adham Mabrouka dan Mohammad Dakhil.

Rakaman pembunuhan itu menunjukkan sebuah kereta yang penuh dengan lubang peluru, tatkala beberapa tentera berdiri di sebelah kenderaan berkenaan.

Tentera Israel kemudian meninggalkan kawasan kejadian selepas serangan dilakukan.

Pembunuhan itu mencetuskan kecaman meluas di wilayah yang diduduki dan di diaspora.

Pergerakan Perjuangan Islam Palestin (Hamas), Jihad Islam dan Barisan Popular bagi Pembebasan Palestin turut mengutuk serangan kejam berkenaan.

Memetik laporan agensi berita Palestin, serangan umum dilihat di bandar-bandar utama Tebing Barat termasuk Nablus, Ramallah, Jenin dan Tulkarm.

Ia susulan gesaan untuk berdemonstrasi menentang tentera Israel di seluruh Tebing Barat. – Agensi

Pautan terdahulu:


Krisis ekonomi: Tunisia naikkan harga bahan api kali ke-4 tahun ini

TUNIS, 22 Safar 1444H, Ahad – Tunisia menaikkan harga silinder gas memasak sebanyak 14 peratus dan bahan api sebanyak 3 peratus sebagai sebahagian daripada rancangan mengurangkan subsidi tenaga.

Kementerian Tenaga memaklumkan, harga gas memasak meningkat 7.750 dinar kepada 8.800 dinar, kenaikan pertama dalam tempoh 12 tahun.

Manakala harga petrol akan dinaikkan pada hari Selasa kepada 2.400 dinar seliter daripada 2.330 dinar, peningkatan 3 peratus.

Kenaikan harga bahan api itu adalah yang keempat tahun ini. Tunisia menjangka defisit belanjawannya akan berkembang kepada 9.7 peratus daripada keluaran dalam negara kasar pada 2022, meningkat daripada 6.7 peratus yang dijangkakan sebelum ini, disebabkan dolar lebih kukuh dan kenaikan mendadak harga bijirin dan tenaga.

Negara Afrika Utara itu, yang mengalami krisis kewangan yang paling teruk, cuba bersetuju dengan program pembiayaan baharu Tabung Kewangan Antarabangsa.

Sementara itu, defisit imbangan tenaga dilaporkan meningkat dua kali ganda kepada 6 bilion dinar dalam lapan bulan pertama 2022 berbanding 2.9 bilion dinar tahun lepas, didorong oleh kesan perang di Ukraine.

Awal bulan ini, penganalisis Timur Tengah dan Afrika Utara di Verisk Maplecroft, Hamish Kinnear memberitahu Middle East Eye bahawa Tunisia adalah salah satu negara utama di rantau ini yang bergantung kepada import makanan serta bahan api dan ‘terdedah kepada harga antarabangsa yang tinggi’.

Pada masa itu, beliau memberi amaran bahawa Tunisia, yang dilihat secara meluas sebagai pusat Arab Spring, kekal ‘terdedah kepada risiko pergolakan awam’.

“Kekacauan politik (di Tunisia) menghalang usaha untuk mendapatkan bantuan ekonomi daripada institusi kewangan antarabangsa seperti IMF, walaupun sebarang perjanjian berkemungkinan termasuk langkah penjimatan mencetuskan pergolakan sivil lebih lanjut,” kata Kinnear

Selepas undian referendum perlembagaan baharu Tunisia pada Julai, dibelenggu oleh peratusan keluar mengundi yang rendah dan pemboikotan daripada kumpulan pembangkang, Presiden Kais Saied mengukuhkan pemerintahannya dengan melancarkan percubaan demokrasi negara itu. – Agensi


Sungai landskap alam pelbagai wajah, fungsi

BANGI, 7 Rabiulakhir 1442H, Isnin – Jika orang dahulu memahami kepentingan sungai kerana bergantung hidup dengannya, masyarakat hari ini sudah terpisah dengan sumber alam itu kerana keperluan harian mereka dipermudahkan.

Walhal, fungsi dan perkhidmatan sungai sebagai nadi kehidupan manusia itu tetap sama.

Pengerusi Kluster Alam Sekitar dan Kelestarian, Akademi Profesor Malaysia (APM), Prof Emeritus Datuk Dr Ibrahim Komoo berkata, peristiwa banjir, sungai tercemar dan putusnya bekalan air sepatutnya menjadi pengajaran kepada masyarakat betapa pentingnya sungai bagi kehidupan kita.

Beliau berkata, pengurusan bersifat sektoral pada masa ini tidak dapat menyelesaikan isu kehidupan berkaitan sungai, sebaliknya pengurusan lembangan bersepadu mungkin cara terbaik mengatasi isu rentas sektor.

“Sungai ialah landskap alam dengan pelbagai wajah dan fungsi. Sejak awal kehidupan manusia, sungai menjadi komponen penting dalam kehidupan seharian.

Dataran limpah (banjir) sungai ialah kawasan rata subur, dijadikan tapak perumahan dan kawasan pertanian.

“Sungai menghubungkan antara tempat kerana orang dahulu menggunakannya sebagai sistem jalan utama. Mereka menangkap ikan dan hidupan dalam sungai sebagai makanan untuk sumber protien. Air sungai juga sebagai bekalan air bersih untuk minum, mandi, membasuh pakaian dan bertani.

“Masyarakat tradisi bergantung hidup kepada sungai, mereka menghormati sungai dan mempunyai sistem adat untuk memulihara sungai. Tiada sungai, tiada kehidupan,” katanya menulis di Berita Harian hari ini.

Mengulas lanjut, beliau berkata, masyarakat moden ketika ini kurang mengenali sungai.

Tambahnya, meskipun selalu melalui jambatan untuk menyeberangi sungai, namun ada yang melihat sungai.

Katanya, masyarakat moden mendapatkan air daripada paip, membeli ikan dari pasar dan menggunakan jalan raya untuk berhubung selain segelintir menganggap kononnya sungai sudah tidak penting untuk kehidupan manusia,

“Ramai seolah-olah kurang sedar, air paip datangnya dari sungai dan ikan di pasar juga ditangkap dari sungai atau laut.

“Sebahagian besar manusia menjadikan sungai tempat membuang sampah sarap, ada membenci sungai kerana ia sering membanjiri kawasan perumahan dan tanah pertanian mereka.

“Sungai menjadi landskap tabii binaan Ilahi yang paling penting untuk memberikan perkhidmatan kepada manusia dan hidupan,” katanya.

Pada masa sama, Ibrahim berkata, sungai bukan sahaja menjadi sistem saliran baik dan menyalurkan air dari gunung ke lautan, malah ia menjadi sistem mengangkut bahan sedimen termasuk sampah-sarap sepanjang alurnya.

Jelasnya, butiran tanah dari gunung dienapkan di dataran banjir menjadi tanah subur untuk bercucuk tanam, manakala bahan organan yang diangkut ke laut menjadi sumber makanan hidupan laut.

Selain itu, beliau berkata, sungai adalah satu sistem tabii sangat berkesan, di mana ia hanya menggunakan graviti untuk menjalankan fungsinya tanpa berhenti dan berkesudahan.

Katanya, kehidupan manusia bergantung kepada sungai yang membekalkan air bersih untuk minuman, menyediakan tanah subur untuk memastikan keselamatan makanan dan menjadi sistem kumbahan serta mengangkut sisa organan ke laut.

Malah, sungai juga membekalkan air untuk pertanian, kuasa elektrik-hidro,membekalkan pasir untuk pembinaan dan sistem pengangkutan di kawasan pedalaman, katanya.

“Setiap sungai mempunyai kelakuan tersendiri, keterbatasan atau keupayaan tampungan tersendiri untuk menjalankan fungsinya dengan cekap.

“Selain proses ekstrem seperti tanah runtuh dan aliran debris di bahagian hulu sungai serta fenomena banjir di bahagian pertengahan dan hilir, proses sungai boleh diramal dan dimanfaatkan.

“Hanya perubahan besar pada sungai seperti membina empangan, pengambil pasir berlebihan, membuang sampah berlebihan, kelakuan sungai akan berubah, fungsinya boleh terjejas serta kelakuannya turut berubah,” jelasnya.


Kematian Adib bukti murahnya nyawa penjawat awam Malaysia

Oleh Athirah Huda Zalhe

BANGI, 19 Safar 1442H, Rabu – Seolah-olah tiada pembelaan dan keadilan isu kematian anggota bomba, Allahyarham Muhammad Adib Mohd Kassim memperlihatkan betapa murahnya nyawa seorang penjawat awam di Malaysia.

Presiden Ikatan Muslimin Malaysia (ISMA) – gerakan yang lantang memperjuangkan isu-isu rakyat -, Haji Aminuddin Yahaya berkata, insiden kematian membabitkan penjawat awam ketika bertugas akibat dibunuh bukan satu perkara kecil.

Beliau berkata, kematian anggota bomba dan penyelamat itu seharusnya diberikan pembelaan yang sewajarnya, ini kerana Allahyarham berjuang untuk menjaga keamanan negara sewaktu insiden rusuhan pada November 2018.

“Orang ramai bertanya kenapa kita (ISMA) beria-ia membela kematian Adib, sedangkan ramai sahaja penjawat awam yang meninggal dunia ketika bertugas.

“Bagi saya, isu Muhammad Adib ini sangat signifikan dalam konteks keadilan kepada penjawat awam.

“Tetapi, jika soal ini tidak diberi pembelaan oleh pihak tertentu, di mana keadilan yang berlaku di Malaysia ini?,” katanya.

Aminuddin berkata, seolah-olah ada kepentingan tertentu yang sedang dilindungi, tetapi nyawa seorang penjawat awam yang terkorban tiada pembelaan.

“Bagi ISMA, kami sentiasa berpegang kepada lima teras utama terutamanya ‘Peduli’, yang mana kita peka dan prihatin terhadap permasalahan serta kepentingan ummah dan bangkit membela nasib rakyat serta mengamalkan ihsan dan keadilan sejagat.

“Jadi, membela nasib rakyat seperti keluarga Encik Mohd Kassim dan Puan Asma Abdul Aziz yang kematian anak tetapi tidak mendapat pembelaan sewajarnya menjadi tumpuan kami,” katanya.

Beliau berkata demikian ketika berucap pada Majlis Pelancaran buku fotobiografi ‘Muhammad Adib’ di Ibu Pejabat ISMA, di sini hari ini.

Buku yang ditulis sendiri oleh adik Allahyarham, Siti Aishah Mohd Kassim bakal berada di pasaran bermula minggu hadapan.

“Kelahiran buku ini tepat pada masanya untuk kita mengenal dengan lebih dekat siapa susuk tubuh lelaki ini dan mengenang kembali Allahyarham Adib sebagai hero yang tidak didendang.

“Tahniah kepada penulis iaitu Siti Aishah yang juga merupakan adik Allahyarham dan penerbit yang bertungkus-lumus menyiapkan buku ini.

“Saya yakin bukan sahaja penulis, tetapi juga keluarga dan seluruh keluarga besar pihak Bomba dan Penyelamat Malaysia akan berasa dekat apabila membaca buku ini nanti,” katanya.


NAFAS, ANGKASA mampu bantu tangani isu harga ayam, bekalan makanan

BANGI, 14 Zulkaedah 1443H, Selasa – Pertubuhan Peladang Kebangsaan (NAFAS) dan Angkatan Koperasi Kebangsaan Malaysia Berhad (ANGKASA) telah mengenalpasti 16,140 hektar tanah untuk dijadikan tanaman jagung bijirin.

Perdana Menteri, Datuk Seri Ismail Sabri Yaakob berkata, inisiatif tersebut adalah untuk mengurangkan kebergantungan negara terhadap import bahan mentah bagi makanan ayam.

Katanya, NAFAS telah mengenal pasti kawasan seluas 12,140 hektar di Kelantan dan Terengganu sesuai untuk digunakan untuk tanaman jagung bijirin yang sebelum ini digunakan dengan tanaman tembakau.

“ANGKASA juga telah mengenalpasti kawasan seluas 4,000 hektar tanah di seluruh negara dengan kerjasama Kementerian Pertanian dan Industri Makanan.

“Setiap hektar mampu mengeluarkan lima tan jagung bijirin dan menampung sebanyak 20 peratus daripada keperluan import jagung bijirin dalam tempoh lima tahun ini,” katanya dalam kenyataan, hari ini.

Mengulas lanjut, Ismail Sabri berkata, NAFAS dan ANGKASA juga akan terlibat dalam ekosistem industri ayam secara menyeluruh.

NAFAS turut menyasarkan untuk menguasai 20 peratus pasaran dengan pengeluaran sebanyak 144 juta ekor setahun, manakala ANGKASA sebanyak 30 juta ekor setahun.

“Saya yakin NAFAS dan ANGKASA berupaya membantu kerajaan menangani masalah kenaikan harga ayam dan bekalan makanan.

“Ini kerana NAFAS mempunyai seramai satu juta ahli, manakala tujuh juta ahli bernaung di bawah ANGKASA melalui 14,835 koperasi,” katanya.


Pesakit COVID-19 masuk hospital meningkat sudah dijangka, percepatkan dos penggalak

BANGI, 14 Rabiulawal 1443H, Khamis – Kerajaan perlu mempercepatkan pemberian dos penggalak susulan peningkatan kemasukan kes jangkitan COVID-19 ke hospital sejak kebelakangan ini.

Pakar Perubatan Kesihatan Awam Universiti Putra Malaysia (UPM), Prof Madya Dr Halimatus Sakdiah Minhat berkata, perkara itu sudah dijangka susulan pelbagai kelonggaran telah diberikan.

Katanya, perkara ini perlu dipandang serius apabila kebanyakan kes memerlukan rawatan adalah golongan berisiko yang sudah divaksin.

“Kaedah pengawalan boleh dilakukan dengan memastikan semua golongan berisiko mendapat dos penggalak.

“Sekiranya corak peningkatan kes yang memerlukan rawatan di hospital ini ketara, pemberian dos penggalak perlu dipercepatkan dalam kalangan golongan berisiko tinggi,” katanya seperti dilapor portal tempatan, hari ini.

Dr Halimatus menjelaskan, perkara itu merujuk kepada warga emas dan mereka yang mempunyai masalah kesihatan serta divaksin enam bulan lalu.

“Ada data menunjukkan berlaku penurunan imuniti ketara bagi individu yang menerima vaksin tertentu selepas enam bulan,” katanya.

Selangor menunjukkan peningkatan kemasukan ke hospital sebanyak 23 peratus diikuti Sarawak 16 peratus, Kuala Lumpur 12 peratus dan Putrajaya lima peratus.

Sebelum ini, kajian Zoe iaitu aplikasi yang memantau perkembangan COVID-19 di seluruh dunia mendapati perlindungan daripada dua dos suntikan vaksin Pfizer dan AstraZeneca berkurangan dalam tempoh kurang enam bulan.


KKM tubuh pasukan khas siasat kes kematian doktor pelatih

BANGI, 5 Syawal 1443H, Jumaat – Kementerian Kesihatan Malaysia (KKM) bersedia menubuhkan pasukan bertindak bebas bagi menyiasat kes kematian seorang doktor pelatih yang bertugas di Hospital Pulau Pinang, bulan lalu.

Menterinya, Khairy Jamaluddin berkata, pasukan khas yang akan ditubuhkan berfungsi untuk menyiasat budaya buli yang didakwa berlaku.

“Saya menerima laporan awal mengenai kematian seorang doktor pelatih dari ketua Jabatan mendiang di Pulau Pinang.

“Pasukan polis kini sedang melengkapkan siasatan penuh,” katanya seperti dilapor portal media tempatan, hari ini.

Sementara itu, kerajaan Negeri Pulau Pinang pula akan mengadakan mesyuarat Exco Kesihatan Khas bersama doktor pelatih dan junior bagi membincangkan mengenai isu di tempat kerja yang dihadapi pada masa ini.

Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan negeri, Dr. Norlela Ariffin berkata, mesyuarat itu akan diadakan selepas Majlis Mesyuarat Jawatankuasa Kesihatan Kerajaan Negeri diadakan dalam tempoh terdekat.

Katanya, Majlis Mesyuarat Jawatankuasa Kesihatan Kerajaan Negeri itu diadakan bagi membincangkan isu membabitkan doktor pelatih dan doktor junior sekali gus mencari penyelesaian terhadap masalah yang dihadapi.

”Saya juga telah memaklumkan isu ini kepada Menteri Kesihatan dan kepada mereka yang terlibat dengan KKM,” katanya dalam kenyataan, hari ini.

17 April lalu seorang pegawai perubatan siswazah yang baharu ditempatkan di HPP dilaporkan terjatuh dari tingkat 23 sebuah pangsapuri di Jalan Datuk Keramat, Georgetown.


Tun M rayu ahli UMNO tinggalkan parti

BANGI, 23 Safar 1445H, Sabtu – Bekas Perdana Menteri, Tun Dr Mahathir Mohamad meminta ahli UMNO untuk meninggalkan parti itu dan menyokong Perikatan Nasional (PN).

“Saki baki orang UMNO, tinggalkanlah UMNO…Bukan UMNO lagi dah. Sokong PN.

“Saya yakin kalau PN menang, bukan saja nasib orang Melayu terbela, tetapi jua orang Cina dan India,” katanya seperti dilapor media tempatan.

Dakwanya, perjuangan UMNO kini bukan lagi untuk orang Melayu sebaliknya lebih terarah kepada Presiden UMNO, Datuk Dr Seri Ahmad Zahid Hamidi.

“UMNO dulu begitu gah dan kuat di mata orang Melayu, namun selepas Pilihan Raya Umum ke-15 (PRU15), Pilihan Raya Negeri (PRN), lihatlah berapa kerusi yang parti ini dapat. Cukup menyedihkan.

“UMNO sekarang bukan berjuang untuk agama, bangsa dan negara, tapi hanya untuk selamatkan Zahid Hamidi.

“Perjuangan UMNO sekarang hanya nak lepaskan Zahid sahaja. Zahid kata saya nak hancurkan UMNO, tapi yang hancurkan UMNO adalah pemimpinnya sendiri, iaitu Zahid,” katanya.

Dr Mahathir pernah keluar UMNO pada 2008 – yang diterajuinya selama 22 tahun sehingga 2003 – kerana tidak yakin dengan kepimpinan penggantinya, Datuk Seri Abdullah Ahmad Badawi.

Beliau bagaimanapun menyertai semula UMNO pada 2009.

Pada 2016, Dr Mahathir sekali lagi mengumumkan keluar daripada UMNO sebagai protes terhadap kepemimpinan Perdana Menteri keenam, Datuk Seri Najib Razak.


Jumlah mangsa banjir di Terengganu, Kelantan terus meningkat

KUALA LUMPUR, 26 Rejab 1443H, Isnin – Jumlah mangsa banjir di Terengganu dan Kelantan terus meningkat kepada 22,450 orang yang ditempatkan di 234 pusat pemindahan sementara (PPS) setakat petang ini berbanding 19,626 orang di 225 PPS, pagi tadi.

Di TERENGGANU, jumlah penduduk terjejas akibat banjir meningkat kepada 13,530 orang daripada 3,735 keluarga pada tengah hari ini berbanding 11,137 orang daripada 3,177 keluarga pada 8 pagi tadi.

Peningkatan jumlah mangsa itu berikutan penambahan 16 lagi PPS menjadikan jumlah keseluruhan yang beroperasi ketika ini ialah 173 PPS iaitu 45 di Besut, Hulu Terengganu (31), Setiu (30), Dungun (26), Kemaman (23), Kuala Terengganu (sembilan), Kuala Nerus (lapan) dan Marang (satu).

Sekretariat Jawatankuasa Pengurusan Bencana Negeri memaklumkan jumlah mangsa tertinggi ialah di Kemaman seramai 3,857 orang, Hulu Terengganu (3,537), Besut (2,251), Dungun (1,572), Setiu (1,298), Kuala Terengganu (592), Kuala Nerus (418) dan Marang (lima).

Di KELANTAN, jumlah mangsa banjir meningkat kepada 8,920 orang daripada 2,862 keluarga setakat 2 petang ini, berbanding 8,489 orang daripada 2,750 keluarga, pagi tadi.

Aplikasi Info Bencana Jabatan Kebajikan Masyarakat memaklumkan sebanyak 61 PPS dibuka melibatkan 20 di Pasir Mas, Kuala Krai (15), Tanah Merah (13), Pasir Puteh (enam), Machang (lima), manakala masing-masing satu di Jeli dan Kota Bharu.

Sementara itu, portal rasmi info banjir JPS menerusi laman web publicinfobanjir.water.gov.my melaporkan dua sungai utama di negeri itu berada pada paras bahaya iaitu Sungai Golok di Kampung Jenob, Tanah Merah merekodkan bacaan 24.68 meter (m) dan Sungai Kelantan di Temangan, Machang (21.18m).


Tingkatkan hukuman hina Islam ke tahap maksimum

BANGI, 14 Zulhijjah 1443H, Khamis – Sudah sampai masanya kadar hukuman penghinaan terhadap Islam ditingkatkan lagi ke tahap maksimum bagi memberikan pengajaran kepada orang ramai.

Menyuarakan pandangan itu, Ahli Parlimen Pasir Mas, Ahmad Fadhli Shaari berkata, sekiranya berpeluang berucap pada sidang dewan minggu depan, beliau berhasrat untuk melontarkan isu ini di Dewan Rakyat.

“Jangan bagi muka kepada sesiapa pun yang berani menghina dan memperlekehkan ajaran Islam.

“Saya setuju dengan gesaan agar satu kelab komedi yang terbukti menjadi markas kegiatan penghinaan ini turut ditutup seberapa segera,” katanya menerusi satu kenyataan hari ini.

Pada masa sama, Ketua Pemuda PAS itu merakamkan ucapan tahniah dan syabas kepada pihak yang mengambil tindakan ke atas individu menghina Islam.

“Tahniah dan syabas PDRM telah bertindak cepat menangkap penghina syariat Islam, tahniah pasukan pendakwaan yang mengheret ke mahkamah mengikut Seksyen 298A Kanun Keseksaan kerana menghina Islam,” katanya.

Terdahulu, wanita yang tular membuka tudung dan menanggalkan baju kurung dalam satu persembahan di sebuah kelab, Siti Nuramira Abdullah mengaku tidak bersalah di Mahkamah Sesyen Kuala Lumpur atas pertuduhan menyebabkan rasa tidak harmoni di kalangan sesama Islam.

Mengikut pertuduhan, Siti Nuramira didakwa telah mengaku bahawa dia adalah seorang muslim dan telah menghafal 15 juzuk al-Quran dan kemudiannya bertindak membuka tudung serta menanggalkan baju kurung sewaktu membuat persembahan di atas pentas.

Kesalahan itu didakwa dilakukan di Restoran Crack House Comedy Club, Tingkat 1, 24 Lorong Rahim Kajai 14, Taman Tun Dr Ismail (TTDI) jam 6 petang pada 4 Jun lalu (2022).


Zahid yakin MoU kerajaan tahan lama

KUALA LUMPUR, 4 Jamadilakhir 1444H, Rabu – Timbalan Perdana Menteri, Datuk Seri Ahmad Zahid Hamidi yakin perjanjian persefahaman kerjasama antara gabungan parti politik dalam kerajaan baru-baru ini mampu bertahan untuk tempoh jangka panjang.

Presiden UMNO dan Pengerusi Barisan Nasional (BN) itu berkata, pihaknya bersetuju dengan perjanjian itu ketika perundingan kerana ia memiliki elemen mempertahan agama Islam, hak keistimewaan Orang Melayu, Bahasa Melayu sebagai bahasa kebangsaan dan kedaulatan Raja-Raja Melayu.

Beliau berkata, ketika rundingan dilakukan dengan Pakatan Harapan (PH), elemen itu menjadi tajuk utama BN yang ingin memastikan bahawa perkara berkenaan tidak boleh dipertikai malah harus dipatuhi.

“Apabila perjanjian itu ditandatangani oleh pelbagai pihak, perkara itu juga tidak pernah dikompromi malah dijadikan sebagai antara asas pertama kepada perjanjian itu bukan sahaja untuk waktu ini tetapi untuk jangka panjang,” katanya dalam program wawancara khas ‘Jawab, Saya Tanya!’ bertajuk Rekonsiliasi Politik: Apa Untung Pada Negara? yang bersiaran secara langsung di laman Facebook dan YouTube terbitan NRChannel TV malam ini.

Pada 16 Disember lepas, lima gabungan politik utama iaitu PH, BN, Gabungan Parti Sarawak (GPS), Gabungan Rakyat Sabah (GRS) dan Parti Warisan (Warisan) menandatangani perjanjian persefahaman kerjasama di Putrajaya bagi membentuk Kerajaan Perpaduan.

Perjanjian itu ditandatangani oleh Setiausaha Agung PH Datuk Seri Saifuddin Nasution Ismail, Setiausaha Agung BN Datuk Seri Zambry Abdul Kadir, Setiausaha Agung GRS Datuk Masidi Manjun, Setiausaha Agung GPS Datuk Seri Alexander Nanta Linggi dan Setiausaha Agung Warisan Datuk Loretto Padua Jr dengan disaksikan oleh semua pengerusi gabungan terbabit.


Tentera Israel kerah anjing serang tahanan Palestin

TEBING BARAT, 26 Muharram 1442H, Isnin – Puluhan tahanan Palestin mengalami kecederaan setelah pasukan tentera pengganas Israel menyerbu sel di sebuah penjara di bahagian tengah Tebing Barat yang diduduki.

Persatuan Tawanan Palestin (PPS) dalam satu kenyataan memberitahu, komando Israel disertai oleh sekumpulan anjing menyerang tahanan Palestin di Penjara Ofer, yang terletak di sebelah barat Ramallah, semalam.

PPS memaklumkan, pasukan Israel melepaskan anjing-anjing itu dan menyerang tahanan secara fizikal, selain menggunakan semburan lada sehingga menyebabkan sejumlah daripada mereka cedera, dengan beberapa lagi mengalami kesukaran bernafas.

Puluhan tahanan Palestin juga dipindahkan secara paksa ke bahagian lain di penjara oleh tentera Israel.

Penduduk tempatan menegaskan, ini adalah kejadian ketiga di Penjara Ofer sejak tahanan politik Palestin, Daoud al-Khatib meninggal dunia kerana serangan jantung pada 3 September akibat kecuaian perubatan yang disengajakan oleh pihak berkuasa penjara Israel.

Sekurang-kurangnya 26 tahanan Palestin cedera dalam serangan ganas di sel mereka beberapa hari selepas seorang tahanan Palestin mati di penjara Israel, lapor media tempatan.

Terdahulu pada 6 September, PPS melaporkan bahawa pengawal Israel telah menyerang sel penjara dengan keras, merampas semua alat elektronik dan barang peribadi tahanan.

Lebih daripada 7,000 tahanan Palestin kini ditahan di 17 penjara Israel, dengan puluhan di antaranya menjalani hukuman seumur hidup. – Agensi


‘Tiada kewajiban’ alasan Israel enggan beri vaksin pada Palestin

SETIAP hari boleh dikatakan beribu-ribu rakyat Palestin menyeberangi Tebing Barat ke Israel untuk bekerja atau mendapatkan khidmat kesihatan.

Selain itu, di Tebing Barat juga dapat disaksikan rakyat negara tidak diiktiraf Israel dan Palestin membeli-belah atau mengisi minyak di tempat yang sama.

Namun begitu, pada ketika rakyat Israel menerima vaksin COVID-19 sehingga disifatkan sebagai paling pantas di dunia, penduduk Palestin masih terpinga-pinga dan bertanya bilakah mereka bakal menerima suntikan pertama.

Permasalahan itu menimbulkan persoalan etika sama ada wajar atau tidak Israel menyelesaikan isu pandemik berkenaan secara berseorangan tanpa melibatkan penduduk Palestin.

Situasi tersebut merupakan antara perkara yang dikritik hebat Pertubuhan Bangsa-Bangsa Bersatu (PBB) minggu lalu, sehingga diberi gelaran ‘vaksin nasionalisme’ di mana negara-negara membangun hanya memberi tumpuan kepada kepentingan rakyat mereka sahaja.

Pegawai Pertubuhan Kesihatan Sedunia (WHO) di Tebing Barat dan Gaza, Gerald Rockenschaub berkata, cabaran dalam COVID-19 hanya dapat diselesaikan secara kolektif dan solidariti.

“Pertubuhan Kesihatan Sedunia masih bimbang dengan gejala ketidaksamaan dalam pengagihan vaksin COVID-19 di seluruh dunia terutamanya kepada negara berpendapatan rendah dan sederhana.

“Perbezaan di antara Israel dan Palestin menjadi refleks kepada ketidakseimbangan dunia dan menyerlahkan keperluan kerjasama antarabangsa dalam memastikan liputan vaksin yang berkesan di seluruh dunia,” kata Rockenschaub.

Selepas mencapai kata sepakat dengan pengeluar vaksin COVID-19, Pfizer, seramai 2.7 juta rakyat Israel menerima satu daripada dua suntikan, atau satu pertiga daripada populasi penduduknya.

Sehingga kini, seramai 1.3 juta penduduk negara haram Israel sudah menerima kedua-dua suntikan vaksin dalam masa tiga minggu menurut laporan yang dikeluarkan oleh Kementerian Kesihatan Israel.

Pada masa sama, Pejabat Kesihatan Palestin masih belum melancarkan sebarang kempen vaksin untuk penduduk negara itu yang berjumlah lima juta orang di Tebing Barat dan Gaza.

Mereka kini dilaporkan masih menantikan kehadiran vaksin yang ditempah dari syarikat farmasi termasuk bantuan vaksin subsidi dari Gavi COVAX Advanced Market Committment – inisiatif membantu negara berpendapatan rendah.

Bagaimanapun, tiada satu pun di antara vaksin berkenaan akan sampai dalam masa terdekat dan dijangkakan ianya tidak dapat menampung keseluruhan penduduk Palestin.

Sesetengah penduduk Palestin termasuk pegawai antarabangsa mengutuk Israel kerana tidak menyalurkan vaksin kepada negara tersebut yang hidup di bawah jajahan Zionis sejak tahun 1967.

“Penjajah yang berkuasa tidak memberikan vaksin kepada penduduk Palestin yang duduk di bawah kawasan jajahan mereka pada hari ini, mereka mendakwa tiada kewajiban untuk berbuat demikian,” kata Menteri Luar Negara Palestin, Riad Malki. – Agensi


12 jemaah maut penghawa dingin masjid meletup di Bangladesh

DHAKA, 17 Muharram 1442H, Sabtu – 12 jemaah termasuk seorang kanak-kanak lelaki maut selepas penghawa dingin di sebuah masjid di daerah Narayanganj, Bangladesh meletup.

Kejadian malam Jumaat itu turut menyebabkan puluhan yang lain cedera dan melecur teruk, lapor agensi berita Xinhua.

Jurucakap Institut Kebakaran dan Pembedahan Plastik Negara, Samanta Lal Sen berkata, 12 individu meninggal dunia ketika dihantar ke institut berkenaan berikutan melecur di badan.

Sekurang-kurangnya 37 lagi mangsa cedera dikejarkan ke institut itu semalam, di mana sebahagiannya melecur 60 hingga 70 peratus dan sebahagian lagi kritikal.

Pegawai bomba mengesyaki punca letupan adalah disebabkan kebocoran gas ketika jemaah selesai menunaikan solat Isyak sekitar jam 9 malam Jumaat, waktu tempatan.

Difahamkan, semua lapan penghawa dingin di tingkat bawah masjid terbakar ketika sekitar 100 jemaah berada di tingkat tiga.

Pegawai polis Fatullah di Narayanganj, Shafiqul Islam berkata, letupan besar itu menyebabkan kaca tingkap masjid pecah dan kipas siling, wayar serta papan suis elektrik terbakar.

Pihak bomba berjaya mengawal api dalam tempoh setengah jam.

Punca sebenar letupan juga masih disiasat.- Agensi


Kejam! Pengganas Israel tembak mati remaja Palestin di Tebing Barat

BAITULMAQDIS, 24 Syawal 1443H, Rabu – Seorang remaja Palestin berusia 16 tahun meninggal dunia awal hari ini selepas parah ketika pertempuran dengan tentera pengganas Israel di Tebing Barat yang diduduki.

Jurucakap Kementerian Kesihatan Palestin berkata, Gaith Yamin cedera akibat ditembak di kepala dan disahkan meninggal dunia di hospital.

Agensi berita Wafa melaporkan, pertempuran tercetus apabila penganut Yahudi diiringi tentera tiba di sebuah kuil di pinggir bandar Nablus untuk bersembahyang.

Sekurang-kurangnya 15 rakyat Palestin cedera akibat tembakan tentera ketika pertempuran berhampiran Makam Joseph.

Sesetengah orang Yahudi percaya Joseph dikebumikan di tapak itu, manakala orang Palestin mengatakan tapak berkenaan adalah kubur seorang Sheikh.

Minggu depan, ultranasionalis Israel merancang untuk berarak melalui laluan utama umat Islam di Old City bagi meraikan kejayaan Israel menawan Baitulmaqdis dalam perang Timur Tengah 1967.

Keadaan di wilayah itu berterusan tegang selepas wartawan veteran Al Jazeera, Shireen Abu Akleh dibunuh ketika pertempuran di Jenin.

Ini termasuk rancangan Israel memperluaskan jajahannya di Tebing Barat melalui pembinaan penempatan haram dan tindakan agresif pasukan pendudukan ke atas penduduk Palestin setiap hari. – Agensi


Tak terkejut ramai lompat parti, bubar Parlimen langkah terbaik!

BANGI, 5 Safar 1442H, Rabu – Dakwaan Presiden PKR, Datuk Seri Anwar Ibrahim kononnya mendapat sokongan majoriti Ahli Parlimen untuk membentuk kerajaan baharu membuktikan wakil-wakil rakyat suka dan terlalu senang melompat parti.

Kesannya, negara akan menjadi tidak stabil bahkan ramai pelabur akan keluar dari melakukan perniagaan dan pelaburan di negara ini susulan bimbang dengan situasi berkenaan, kata Presiden gerakan Islam Ikatan Muslimin Malaysia (ISMA), Haji Aminuddin Yahaya.

“Dalam keadaan pandemik yang menyebabkan ekonomi menjadi teruk ini, pastinya akan menyebabkan rakyat semakin menderita.

“Justeru, rakyat berharap Yang di-Pertuan Agong dapat berbuat sesuatu bagi mengembalikan ketenteraman dan kestabilan politik negara bagi mengelakkan pelbagai implikasi dan kekacauan,” katanya dalam satu kenyataan hari ini.

Anwar hari ini mendakwa memperoleh majoriti kukuh untuk membentuk sebuah kerajaan baharu dengan matlamat membela nasib rakyat.

Beliau memaklumkan mendapat sokongan Ahli Parlimen daripada pelbagai parti termasuk dalam kalangan Melayu dan Islam.

Ahli Parlimen Port Dickson itu berkata, beliau sudah mendapat perkenan untuk mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, semalam, namun ditangguhkan selepas baginda mendapatkan rawatan di Institut Jantung Negara (IJN).

“Sebenarnya saya mendapat perkenan mengadap baginda pada Selasa jam 11 pagi, namun terpaksa ditangguhkan selepas baginda menerima rawatan di IJN.

“Dengan sokongan, majoriti kukuh dan meyakinkan ini bermakna pada saat ini kerajaan Tan Sri Muhyiddin Yassin sudah jatuh,” katanya.

Melihat krisis politik yang tidak berkesudahan, Haji Aminuddin berharap supaya Parlimen dapat dibubarkan dan diserahkan kembali kepada rakyat untuk memilih wakil rakyat.

Saranan itu katanya, kerana tidak tahan dengan sikap ramai Ahli Parlimen yang suka ‘melompat’ kiri dan kanan tanpa prinsip yang jelas.

“Akhirnya yang rugi dan menderita adalah rakyat tetapi mereka tetap senang-lenang di atas kerusi empuk dan gaji berpuluh ribu.

“Kita harap rakyat dapat membuat persiapan dan berani membuat perubahan untuk memilih calon yang paling berwibawa dan berprinsip tidak kira parti kerana kita sudah saksikan, parti tidak berjaya ‘mengikat’ diri daripada melompat tetapi sebenarnya prinsip dan kewibawaan,” katanya.


12,000 hektar tanah Musang King di Kedah akan disiasat

ALOR SETAR, 24 Jamadilakhir 1442H, Sabtu – Kedah akan menyiasat dakwaan sekurang-kurangnya 12,140 hektar tanah bukit antara Kulim dan Baling, terutama Gunung Inas telah dibangunkan sebagai ladang durian ‘Musang King’ terbesar di dunia, seperti didakwa seorang lelaki dalam sebuah video yang tidak bertarikh.

Dalam klip video tersebut, seorang lelaki dilihat mendakwa bahawa kawasan Gunung Inas akan menjadi ‘ladang durian terbesar’, dengan 500 anak pokok Musang King sudah ditanam, selain memiliki 550,000 anak pokok untuk keseluruhan ladang.

Bagaimanapun, Menteri Besar Kedah, Muhammad Sanusi Md Nor berkata, perkara itu merupakan isu lama yang diwarisi daripada pentadbiran terdahulu.

Beliau berkata, pihaknya sudah pun menangani masalah itu tahun lalu.

“Saya tidak kenal mereka, sama ada mereka itu syarikat yang diberi hak membangunkan ladang hutan selepas tahun 2013 atau syarikat yang membeli projek itu daripada syarikat asal.

“Saya tidak tahu tujuan sebenar ia ditularkan semula. Saya telah meminta laporan penuh keadaan semasa di kawasan terbabit daripada semua agensi terbabit. Tindakan berikutnya akan dibuat berdasarkan laporan-laporan itu,” katanya seperti dilapor Sinar Harian, hari ini.

Sanusi menegaskan, pembersihan tanah di situ juga telah mengakibatkan banjir lumpur di kawasan lembah, dua bulan kemudian serta menjejaskan sungai yang memanfaatkan 3,000 penduduk kampung.

Katanya, selepas mengambil alih sebagai Menteri Besar Mei tahun lalu, beliau telah mengarahkan kerja-kerja menanam durian di Gunung Inas dihentikan.

Julai lalu, laporan mengatakan Sanusi telah mengarahkan satu syarikat yang menanam durian di lokasi seluas 600 hektar berhampiran Gunung Inas supaya menanam tanaman penutup bumi dan pokok balak di situ, selepas kawasan Kupang di Baling mengalami banjir lumpur dibawa dari bukit berkenaan.

Pada Disember 2019, Pengerusi Jawatankuasa Alam Sekitar Kedah Kedah ketika itu, Simon Ooi Tze Min mendedahkan pemilik lokasi itu telah memperoleh kelulusan penilaian kesan alam sekitar (EIA) pada 2013, termasuk daripada Jabatan Perhutanan.

Beliau memberi penjelasan itu susulan banjir yang melanda Kupang pada 2019.

Ooi ketika itu berkata, pihak berkuasa akan menyiasat sama ada pembersihan lereng bukit menjadi punca banjir berkenaan.


Ajaran Islam sempurna asas utama bentuk belia hebat: Khutbah

BANGI, 19 Syawal 1443H, Jumaat – Khutbah Jumaat hari ini menekankan penerapan kefahaman dan penghayatan terhadap ajaran Islam yang sempurna sebagai asas utama untuk membentuk generasi muda yang hebat.

Menurut teks khutbah Jabatan Agama Islam Wilayah Persekutuan (Jawi) itu, pendidikan agama adalah proses tarbiah berterusan yang menjadi benteng paling ampuh bagi mengelakkan golongan muda daripada terlibat dengan perkara keji dan mungkar.

Katanya, banyak masalah dalam kalangan anak muda yang perlu ditangani seperti isu kurang ilmu pengetahuan dan kemahiran, kurang daya kepimpinan, pengangguran serta gejala sosial yang membantutkan pembentukan jati diri mereka di negara ini.

“Pengaruh-pengaruh negatif melalui pendedahan hiburan yang melampau, penyalahgunaan dadah, gejala buli, lumba haram, pornografi dan sebagainya telah menambahkan lagi cabaran dalam usaha membentuk akhlak dan sahsiah mereka.

“Di sinilah pentingnya penglibatan semua pihak bermula daripada ibu bapa, keluarga, masyarakat, pemimpin setempat dan pihak kerajaan perlu bergerak sederap bersama dalam membawa hala tuju belia ke landasan yang betul,” katanya.

Khutbah berkata, keberadaan golongan muda perlu diberikan perhatian serius dengan menggerakan usaha memantapkan intelektual, emosi serta spiritual mereka.

Bersempena sambutan Hari Belia Negara Tahun 2022 bertemakan ‘Ini Masa Kita’, Jawi berkata, sememangnya masa muda adalah waktu yang berharga kerana di usia itu dipenuhi dengan kecerdasan minda, kekuatan fizikal, kestabilan emosi serta banyak peluang terbuka untuk diterokai.

“Para belia harus disedarkan, masa muda inilah waktu yang terbaik untuk mereka melaksanakan pelbagai kebaikan yang menyumbang kepada agama, masyarakat dan negara.

“Justeru, menjadi harapan yang menggunung tinggi agar lahirnya belia yang berilmu pengetahuan, berkemahiran tinggi selari dengan perkembangan dunia teknologi dan mempunyai kekuatan jati diri yang mantap dalam pelbagai aspek seperti akidah, akhlak, perpaduan, kemasyarakatan dan ekonomi,” katanya.

Pada masa sama, Jawi turut mengajak orang ramai untuk menghadiri majlis Aidilfitri anjuran bersama Dewan Bandar Raya Kuala Lumpur (DBKL) di Dataran Merdeka bermula jam 10 pagi hingga 2 petang pada 28 Mei ini.


Shahidan tarik diri tanding Presiden DPMM

KUALA LUMPUR, 28 Zulkaedah 1444H, Sabtu – Ahli Parlimen Arau, Datuk Seri Shahidan Kassim menarik diri daripada bertanding jawatan Presiden Dewan Perniagaan Melayu Malaysia (DPMM) pada pemilihan persatuan itu yang dijadualkan hari ini.

Bekas Menteri Besar Perlis itu berkata, keputusan berkenaan dibuat demi menjaga perpaduan dalam kalangan ahli persatuan itu.

“Demi perpaduan dan keharmonian dan juga masa depan DPMM yang lebih cemerlang, maka dengan ini saya menarik diri daripada bertanding dan saya berdoa semoga kawan-kawan yang akan memegang jawatan nanti membuat yang terbaik demi masa depan DPMM,” katanya kepada pemberita sebelum mesyuarat agung persatuan itu, di sini hari ini.

Shahidan yang juga Presiden DPMM Perlis berkata, beliau akan memberikan sokongan dan bersedia untuk membantu kepimpinan DPMM pusat dari semasa ke semasa.

Sementara itu, mengulas mengenai sama ada dirinya akan bertanding pada Pilihan Raya Negeri (PRN) bulan depan, Shahidan berkata keputusan mengenainya terletak pada pucuk pimpinan Perikatan Nasional (PN). – Bernama


Yaman kecam jenayah perang Arab Saudi serang kemudahan air

SANA’A, 10 Jamadilakhir 1443H, Khamis – Pegawai Yaman mengecam serangan udara terbaharu Arab Saudi menyasarkan kemudahan bekalan air untuk berpuluh-puluh ribu penduduk di Wilayah Sa’ada.

Lewat pada hari Selasa, pesawat pejuang Arab Saudi melakukan tiga serangan udara ke atas takungan projek air Sa’ada City di stesen air Talmous.

Bercakap dari lokasi serangan, Timbalan Menteri Air dan Alam Sekitar, Hanin al-Darib semalam berkata, tangki-tangki tersebut dan institusi itu menyediakan bekalan air kepada 130,000 orang awam.

Al-Darib memberitahu rangkaian berita al-Masirah bahawa serangan itu berlaku di tengah-tengah kekurangan bahan api yang teruk di negara ini, sehingga memburukkan lagi penderitaan penduduk Kota Sa’ada.

Pegawai itu menegaskan bahawa projek air minuman itu adalah kemudahan awam.

Justeru, beliau menggesa organisasi antarabangsa untuk menunaikan tanggungjawab mereka terhadap wanita dan kanak-kanak di Sa’ada.

Sementara itu, Gabenor Sa’ada, Mohammed Jaber Awad menyatakan, bahawa stesen air Talmous adalah satu-satunya stesen yang membekalkan air minuman kepada pesakit terlantar, golongan yang memerlukan dan penduduk Kota Sa’ada serta pinggir bandarnya.

Mohammed Jaber berkata, bandar itu mempunyai penduduk lebih 200,000 orang yang mendapat manfaat daripada projek ini.

Beliau menggesa Pertubuhan Bangsa-Bangsa Bersatu (PBB) dan kumpulan hak asasi manusia untuk mengecam Arab Saudi menyasarkan medan air dan sumber yang menyediakan penduduk bandar Sa’ada dengan air minuman yang selamat.

Sementara itu, Ketua Perbadanan Air dan Sanitasi Kerajaan, Mohammad al-Sa’adi menyelar serangan itu sebagai tindakan pengecut, sambil menyatakan bahawa bandar itu sedang musnah sekarang.

Manakala, Timbalan Ketua Majlis Manusia di Saa’da, Hamid Mohmal menyifatkan serangan itu sebagai jenayah perang.

Mohmal menggesa pertubuhan antarabangsa untuk mengecam jenayah tersebut dan bertindak balas segera terhadap kerosakan itu. – Agensi


Arab Saudi kutuk serangan Israel, gesa orang awam dilindungi

RIYADH, 9 Muharam 1444H, Ahad – Arab Saudi mengutuk dan mengecam serangan Israel yang dilakukan di Semenanjung Gaza, kata kenyataan Kementerian Luar Negeri, semalam.

Kenyataan itu mengatakan bahawa Arab Saudi menyokong rakyat Palestin, dan menyeru masyarakat antarabangsa untuk mengambil segala usaha menamatkan peperangan antara kedua-dua pihak.

Ia turut menegaskan bahawa orang awam mesti dilindungi daripada keganasan.

Sementara itu, Mesir berkata ia sedang terlibat dalam perbincangan intensif untuk menenangkan keadaan.

Tentera pengganas Israel, semalam memberi amaran serangan udara ke atas pejuang Palestin di Gaza mungkin berlarutan sehingga seminggu.

Katanya, mereka terpaksa melancarkan operasi ‘pintas’ ke atas Jihad Islam, mendakwa kumpulan itu merancang serangan selepas beberapa hari ketegangan di sepanjang sempadan Gaza.

Serangan berterusan Israel disusuli bedilan roket bertubi-tubi dari Palestin, mencetuskan kebimbangan konflik 11 hari yang memusnahkan Gaza, pada Mei 2021, berulang. – Agensi


Pemuda PAS kesal ucapan menggores hati Asyraf Wajdi

BANGI, 7 Syaaban 1442H, Ahad – Bukan hanya menggores hati ahli PAS, bahkan kenyataan Pemuda UMNO, Datuk Seri Dr Asyraf Wajdi Dusuki mengeruhkan lagi hubungan Muafakat Nasional (MN) di Terengganu.

Demikian kekesalan yang disuarakan Pemuda PAS Terengganu terhadap kenyataan Asyraf Wajdi sebelum ini, yang seolah-olah mendorong UMNO memerangi parti itu di negeri berkenaan pada Pilihan Raya Umum ke-15 (PRU15).

Ketua Penerangannya, Muhammad Irsyad Syafiq Burhanuddin berkata, kenyataan itu menggores hati Pemuda PAS yang sentiasa bersabar dalam merealisasikan MN demi kepentingan umat Islam di negara ini.

“Bukan kali ini, malah berkali-kali hati kami dirobek dengan kenyataan-kenyataan pimpinan UMNO yang terus-menerus menginginkan perpecahan berlaku dalam MN, khususnya di Terengganu ini.

“Bagi kami, sudah sampai masanya Ketua Pergerakan Pemuda UMNO Malaysia, Dr Asyraf Wajdi untuk bertanggungjawab di atas kenyataan beliau yang menambahkan kekeruhan dalam hubungan MN di bumi Terengganu ini,” katanya dalam kenyataan, hari ini.

Sehubungan itu, beliau mendesak Asyraf Wajdi mengemukakan permohonan maaf dan menarik balik kenyataan beliau sekiranya mahu melihat muafakat ummah terus diperkasakan di Terengganu.

“Dan sekian kalinya kami memberikan peringatan kepada mana-mana pihak baik kawan atau lawan, baik baru atau lama, janganlah sentiasa mengguris hati kami dengan perbuatan dan ucapan tidak matang.

“Kami sebagai Pemuda PAS masih terus berpegang kepada hasrat besar Presiden PAS untuk terus bersama Muafakat Nasional agar kedudukan umat Islam di Malaysia terbela di bawah panji keadilan Islam,” katanya.


Agong kurnia sumbangan kepada waris mangsa nahas pesawat

KUALA LUMPUR, 3 Safar 1445H, Ahad – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menyampaikan sumbangan peribadi kepada waris-waris mangsa nahas pesawat terhempas di Lebuhraya Guthrie berdekatan Bandar Elmina di Shah Alam, Selangor pada Khamis lepas.

Menurut hantaran di Facebook Istana Negara hari ini, sumbangan itu diserahkan oleh Datuk Pengelola Bijaya Diraja Istana Negara Mejar Jeneral Datuk Zahari Mohd Ariffin dalam kunjungan ke Hospital Tengku Ampuan Rahimah dan Masjid Jamek Ar-Rahimiah di Klang hari ini.

Dalam kunjungan itu, Zahari turut menyampaikan ucapan takziah Yang di-Pertuan Agong dan Raja Permaisuri Agong, Tunku Azizah Aminah Maimunah Iskandariah kepada semua waris dan ahli keluarga atas pemergian mengejut insan tersayang ke Rahmatullah.

“Seri Paduka Baginda berdua turut berdukacita dan menzahirkan harapan agar semua keluarga tabah dan sabar menghadapi dugaan serta suasana sedih dan pilu.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh,” menurut catatan itu.

Dalam insiden pada Khamis lepas, pesawat Beechcraft Model 390 (Premier 1) terhempas di Lebuhraya Guthrie berdekatan Bandar Elmina di Shah Alam, Selangor, mengakibatkan 10 individu maut, antaranya ialah Pengerusi Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun.

Lapan yang maut adalah enam penumpang dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu kereta yang melalui kawasan kejadian.

Pesawat itu yang berlepas dari Langkawi menuju ke Lapangan Terbang Sultan Abdul Aziz Shah (LTSAAS) itu mendapat kebenaran untuk mendarat pada pukul 2.50 petang, namun terhempas dua minit sebelum mendarat. – Bernama


Menteri PN tak wajar tafsir undang-undang ikut kepentingan sendiri

BANGI, 2 Zulkaedah 1442H, Ahad – Menteri di bawah Perikatan Kerajaan (PN) tidak sewajarnya mentafsirkan undang-undang mengikut kepentingan mereka sahaja, kata Ketua Penerangan Barisan Nasional (BN) Selangor, Isham Jalil.

Beliau berkata demikian selepas Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, Jemaah Menteri bertanggungjawab untuk meneruskan peranan menasihati Yang di-Pertuan Agong (YDPM) dalam membuat sesuatu keputusan mengenai kedudukan tempoh darurat.

Takiyuddin berkata, baginda bertindak atas nasihat Jemaah Menteri mengikut Perlembagaan seperti mana ketika mengisytiharkan darurat pada Januari lepas.

Oleh itu, katanya, persoalan sama ada darurat yang akan tamat pada tarikh tersebut diteruskan atau tidak atas budi bicara Agong seperti dibangkitkan tidak seharusnya timbul.

Membidas kenyataan itu, Isham berkata, hujah Takiyuddin adalah tidak bertanggungjawab.

“Mereka tidak boleh mentafsirkan undang-undang sesuka hati. Apa yang Takiyuddin kata ini tidak tepat malah tidak betul.

“Ini kerana apabila darurat diisytiharkan, secara efektifnya Perlembagaan adalah digantung. Sebab itu kerajaan boleh menggantung dan menutup Parlimen walaupun mengikut Perlembagaan mereka tidak boleh berbuat begini,” katanya dalam satu kenyataan, hari ini.

Beliau berkata, apabila Perlembagaan digantung, maka peruntukan Perkara 40 iaitu keperluan untuk YDPA mendengar nasihat Jemaah Menteri juga adalah digantung.

“Kerajaan tidak boleh memilih-milih untuk memakai separuh-separuh peruntukan Perlembagaan yang memihak kepada mereka tetapi menggantung separuh-separuh yang lain terutama yang melibatkan kuasa YDPA semasa darurat.

“Lebih-lebih lagi apabila dalam tempoh darurat kuasa diserahkan ke tangan YDPA, sementara kedudukan dan kuasa Jemaah Menteri adalah kabur,” katanya.

Isham menegaskan, kuasa Jemaah Menteri yang tinggal hanyalah kuasa prerogatif yang terdatang (derived) daripada kuasa YDPA.

Katanya, dalam tempoh darurat, Jemaah Menteri tidak boleh menggunakan statut (atau Perlembagaan) untuk mengatasi kuasa ini, seperti yang cuba dilakukan oleh menteri jika dia menyatakan bahawa Agong perlu mengikut nasihat Jemaah Menteri.

Tambahan lagi, katanya, dalam Perlembagaan tidak pun disebut mengenai pengisytiharan penamatan darurat.

“Oleh itu, jika mengikut statut atau Perlembagaan pun Jemaah Menteri tidak ada kuasa untuk menasihati Agong untuk menamatkan atau menyambung darurat setelah proklamasi pertama dibuat sebelum darurat berkuat kuasa dahulu.

“…maka, setelah darurat diisytihar, ia terserah kepada budi bicara baginda untuk membuat keputusan dan bukan lagi di tangan Jemaah Menteri atau Perdana Menteri yang tidak lagi ada kuasa untuk menasihati YDPA.

“Maksudnya, YDPA boleh mendengar nasihat mereka atas budi bicara sahaja dan tidak perlu ikut nasihat mereka ketika darurat,” katanya.


PM Sudan letak jawatan

KHARTOUM, 29 Jamadilawal 1443H, Isnin – Perdana Menteri Sudan Abdalla Hamdok mengumumkan peletakan jawatannya pada Ahad berikutan krisis politik negara itu, lapor Xinhua.

“Saya mengumumkan peletakan jawatan sebagai perdana menteri untuk memberi laluan kepada warga lain daripada negara ini,” kata Hamdok dalam ucapannya menerusi siaran TV rasmi Sudan.

“Anda telah memberikan penghormatan kepada saya menjadi perdana menteri, dan saya telah berusaha sedaya upaya menghalang negara ini daripada terjerumus dalam bencana,” katanya.

“Di bawah perbezaan politik dan konflik nihilistik antara semua komponen peralihan, saya telah lakukan pelbagai cara untuk mencapai kata sepakat (konsensus) yang diingini dan perlu… ia tidak berlaku,” tambahnya.

Hamdok menekankan pentingnya memulakan dialog secara menyeluruh bagi menamatkan krisis politik di negara itu.

“Kunci utama ke arah penyelesaian dilema yang telah berlanjutan selama lebih enam dekad, adalah dengan menggunakan dialog meja bulat melibatkan semua komponen masyarakat Sudan agar sepakat terhadap piagam negara dan menetapkan jalan ke arah melengkapkan transformasi demokrasi sivil,” katanya.

Bagaimanapun, pengganti Hamdok masih tidak jelas dan tiada calon yang dilihat layak berikutan krisis politik yang tercetus selepas Panglima Angkatan Tentera Sudan, Abdel Fattah Al-Burhan, mengisytiharkan darurat pada 25 Oktober dan membubarkan Majlis Berdaulat dan kerajaan.

Pada 21 November, Al-Burhan memecat Perdana Menteri Abdalla Hamdok, kemudian menandatangani perjanjian politik, termasuk mengembalikan semula jawatan perdana menteri, tetapi perjanjian itu gagal meredakan keadaan.

Keadaan dikeruhkan lagi oleh protes jalanan akibat rasa tidak puas hati rakyat terhadap kenaikan harga makanan, gas dan barangan keperluan harian di negara ini. – Bernama


Hikmah Parlimen tangguh, rehat mata lihat gelagat ‘sarkis’ wakil rakyat

BANGI, 30 Zulhijjah 1442H, Isnin – Sebenarnya ada hikmah apabila Sidang Khas Dewan Rakyat minggu lalu ditangguhkan ke bulan September depan, kata Prof Dr Ridhuan Tee Abdullah.

Beliau berkata, penangguhan itu sekurang-kurangnya dapat merehatkan mata rakyat daripada melihat gelagat ‘sarkis’ dan perbahasan pasar malam, serta perangai terkinja-kinja Ahli Parlimen ketika bersidang.

Sedangkan, tujuan pembukaan Parlimen bagi membahas kebajikan rakyat tidak diberikan prioriti, sebaliknya nafsu merebut kuasa menjadi perkara paling utama, katanya.

“Teramat menyakitkan, Ahli Parlimen langsung tidak mempunyai adab-adab berparlimen, suka-suka mencelah, suka-suka bercakap, suka-suka menggunakan bahasa kurang ajar, suka-suka menggunakan bahasa Inggeris dan banyak lagi.

“Dalam erti kata lain, Parlimen sudah menjadi carca merba dan ‘rojak’. Adab-adab dalam dewan yang mulia tidak dihiraukan lagi,” katanya dalam tulisan ruangan Kolumnis Ismaweb.net, hari ini.

Beliau berkata, sebahagian ahli juga tidak nampak bercakap seperti negarawan.

“Inikah ahli Parlimen yang diharapkan untuk memimpin kita dan generasi akan datang? Sudah tentu tidak.

“Peliknya, tidak padan yang tua, perangai dan kelakuan segelintir ahli Parlimen macam budak-budak.

“Tidakkah kita merasa malu kepada generasi akan datang yang menonton secara langsung?,” soalnya.

BACA PENUH TULISAN PROF DR RIDHUAN TEE ABDULLAH MENGENAI BEZA POLITIK CINA DAN MELAYU DI RUANGAN ARTIKEL KHAS ISMAWEB.NET


Pengganas Israel roboh 421 kediaman Palestin sejak awal 2021

GAZA, 1 Zulhijjah 1442H, Ahad – Pihak berkuasa pendudukan Israel telah merobohkan 421 kediaman Palestin sejak awal tahun 2021, dedah Pejabat Pertubuhan Bangsa-Bangsa Bersatu untuk Penyelarasan Hal Ehwal Kemanusiaan (UNOCHA) dalam laporannya baru-baru ini.

“Setakat ini pada tahun 2021, pihak berkuasa Israel telah merobohkan, merampas atau memaksa orang untuk merobohkan sekurang-kurangnya 421 struktur milik Palestin, termasuk 130 yang dibiayai oleh penderma (di Tebing Barat),” menurut laporan itu.

Ia juga menyatakan bahawa seramai 592 orang, termasuk sekitar 320 anak-anak telah kehilangan tempat tinggal akibat perobohan dan penyitaan rumah-rumah Palestin ini.

“Ini memaparkan peningkatan kemusnahan sebanyak 24 peratus dalam struktur yang disasarkan, peningkatan hampir 110 peratus dalam struktur yang didanai oleh penderma.

“Serta peningkatan lebih daripada 50 peratus orang yang kehilangan tempat tinggal, dibandingkan dengan tempoh yang sama pada tahun 2020,” katanya. – Agensi


Rejim penjajah Israel makin biadab aniaya remaja Palestin

TEBING BARAT, 10 Safar 1443H, Jumaat – Tentera negara pengganas Israel menganiayai dua remaja Palestin sebelum menahan salah seorang daripada mereka di kota Hebron yang diduduki.

Bapa kepada remaja berkenaan, Walid Sabarneh berkata, tentera Israel menyerang kedua-dua anaknya, Muhammad, 15, dan Ibrahim, 13, ketika mereka sedang bekerja di tempatnya.

“Saya melihat askar menolak anak-anak saya dan menendang mereka dengan but.

“Ketika saya cuba melindungi mereka, tentera mengancam akan menembak saya.

“Tentera kemudiannya membebaskan Ibrahim dan menahan Muhammad. Saya tidak tahu ke mana mereka membawanya,” katanya seperti dilapor Middle East Monitor.

Menurut Kelab Tahanan Palestin, Israel ketika ini menahan sekitar 200 kanak-kanak Palestin. – Agensi


UMNO terdesak raih undi, guna taktik lapuk pancing rakyat

Oleh Zuhayati Yazid

BANGI, 14 Muharam 1445H, Selasa – UMNO sebenarnya terlalu terdesak sehingga terpaksa menggunakan taktik lapuk demi memancing rakyat dengan membuat pengumuman peruntukan geran tambahan kepada persatuan belia di Terengganu dengan syarat mengundi gabungan Pakatan Harapan (PH) dan Barisan Nasional (BN).

Pengumuman Timbalan Perdana Menteri, Datuk Seri Ahmad Zahid Hamidi itu jelas merupakan satu bentuk rasuah dan dilakukan secara terang-terangan tanpa segan silu menjelang PRN yang hanya tinggal beberapa hari sahaja lagi, kata Naib Presiden BERJASA, Ir Muhammad Lukman Al Hakim Mohammad.

“Budaya lama UMNO ini sebenarnya sudah lapuk, namun apabila terus menerus dilakukan ini menunjukkan UMNO sudah terlalu terdesak.

“Mereka sebenarnya tidak memiliki apa-apa inisiatif lebih baik yang mampu menarik minat anak muda dan seterusnya membangunkan potensi mereka.” katanya ketika dihubungi Ismaweb.net, hari ini.

Beliau berkata demikian ketika diminta mengulas dakwaan beberapa pihak yang menyifatkan pengumuman peruntukan sebanyak RM550,000 oleh Ahmad Zahid di Dungun, baru-baru ini sebagai ‘sogokan’ untuk PRN.

Dalam ucapan itu, Ahmad Zahid mengumumkan geran tambahan sebanyak RM100,000 kepada Persatuan Belia Gabungan Lembaga Kemajuan Terengganu Tengah (KETENGAH), selain meluluskan RM250,000 kepada Majlis Belia Terengganu serta RM200,000 bagi kelab bermotosikal di negeri itu.

Mengulas lanjut, Muhammad Lukman berpandangan Zahid sepatutnya menjuarai isu pembangunan belia sebagai pemimpin masa depan negara, bukan sebaliknya.

“Sebagai pemimpin nombor dua dalam negara, Zahid sepatutnya menjuarai isu pembangunan belia sebagai pemimpin masa depan negara, bukannya merasuah anak muda bagi mengundi UMNO,” katanya.

Justeru, beliau menegaskan budaya politik kotor seperti ini harus dihentikan dan UMNO harus dihukum dengan keras dalam PRN kali ini.


GiatMARA nilai semula kursus di pusat latihan

MARANG, 2 Safar 1444H, Selasa – GiatMARA akan melaksanakan proses penilaian semula kursus di pusat latihannya bagi memastikan ia kekal relevan dan sesuai dengan kehendak pasaran kerja semasa.

Pengerusinya Datuk Din Adam berkata langkah itu termasuk dalam pelan ‘meremajakan’ GiatMARA agar menjadi pusat latihan teknikal dan vokasional berkualiti serta memenuhi kehendak pasaran kerja dengan membekalkan tenaga kerja mahir serta bakal usahawan berdaya saing.

“Meremajakan ini bermaksud kita perlu melakukan perubahan pada program latihan itu sendiri yang berpandukan kepada kehendak atau permintaan pasaran kerja semasa.

“Saya dah minta pihak berkaitan buat kajian dan perbincangan untuk tengok kursus latihan yang ada dan nilai semula untuk penambahbaikan atau perubahan,” katanya ketika ditemui pada lawatan kerja di Pusat Latihan Kemahiran GiatMARA Marang di sini hari ini.

Terdahulu, beliau yang diiringi Pengarah GiatMARA Terengganu Majid Ahmad, turut melawat Pusat Latihan Kemahiran GiatMARA Kuala Telemong di Hulu Terengganu.

Din berkata beliau juga meminta GiatMARA negeri agar mengenal pasti corak permintaan pasaran kerja di kawasan masing-masing untuk disesuaikan dengan kursus atau latihan yang boleh ditawarkan.

Sebagai contoh, beliau berkata kewujudan industri minyak dan gas di Terengganu perlu dimanfaatkan bagi memperbanyakkan penawaran kursus atau latihan berkaitan industri berkenaan di 10 pusat latihan di negeri itu.

“Saya faham kalau hendak buat kursus yang khusus kepada industri minyak dan gas akan makan belanja sangat besar kerana perlu pelbagai kepakaran, instrumen dan sebagainya.

“Tetapi kita cuba fokus kepada benda saling berkaitan seperti servis sampingan kepada industri berkenaan,” katanya.

Sebagai institusi latihan bersifat mesra komuniti, Din mahu GiatMARA menjalin hubungan lebih rapat dengan masyarakat setempat melalui penganjuran pelbagai aktiviti seperti Hari Komuniti Bersama GiatMARA. – Bernama


JBPM teruskan sanitasi awam dalam tempoh PKPP

PUTRAJAYA, 12 Muharram 1442H, Isnin – Operasi sanitasi tempat awam oleh Jabatan Bomba dan Penyelamat Malaysia (JBPM) diteruskan dalam Perintah Kawalan Pergerakan Pemulihan yang disambung bermula esok sehingga 31 Disember depan, kata Timbalan Menteri Perumahan dan Kerajaan Tempatan Datuk Seri Ismail Abd Muttalib.

“Tumpuan akan diberikan pada kawasan yang mencatatkan kes positif COVID-19,” katanya kepada pemberita selepas majlis sambutan Hari Kebangsaan 2020 peringkat Kementerian Perumahan dan Kerajaan Tempatan (KPKT) di ibu pejabat JBPM di sini, hari ini.

Sehingga 30 Ogos, katanya, sebanyak 9,792 operasi sanitasi awam bagi membendung penularan COVID-19 sudah dilakukan membabitkan 12,914 premis di seluruh negara termasuk pusat perniagaan, bangunan kerajaan, kawasan perumahan, tempat awam dan pasar raya.

Pada majlis hari ini, Ismail turut menyambut ketibaan Mohd Fakhrul Munir Mohd Isa, 38, dari Akademi Bomba dan Penyelamat Malaysia Wilayah Tengah, Kuala Kubu Baru yang menamatkan kayuhan solo amal ‘Mencari Hati Emas’ serta berjaya mengumpul sebanyak RM27,144 untuk tabung kebajikan warga JBPM.

Mohd Fakhrul Munir memulakan kayuhan pada 6 Ogos dengan melalui semua negeri di Semenanjung melibatkan perjalanan sejauh 2,400km dan singgah di 105 balai JBPM di sepanjang laluannya. -Bernama


Polis ambik keterangan Aziz Bari isu darurat, Agong

IPOH, 12 Rejab 1442H, Rabu – Polis selesai mengambil keterangan Timbalan Pengerusi DAP Perak Dr Abdul Aziz Bari berhubung kenyataan mengenai isu darurat dan Yang di-Pertuan Agong yang disiarkan secara langsung di laman facebooknya pada bulan lepas.

Ketua Polis Perak Datuk Mior Faridalathrash Wahid berkata pihaknya mengambil keterangan Abdul Aziz yang juga Ahli Dewan Undangan Negeri (ADUN) Tebing Tinggi selama lebih sejam di Balai Polis Lahat di sini bermula pukul 11.45 pagi tadi.

“Rakaman percakapan Dr Abdul Aziz diambil bermula pukul 11.45 pagi hingga 1.00 tengah hari tadi bagi membantu siasatan,” katanya ketika dihubungi Bernama di sini hari ini.

Beliau berkata siasatan dijalankan oleh Unit Siasatan Jenayah Terkelas (USJT) Bukit Aman mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998.

Difahamkan, siasatan dijalankan susulan terdapat laporan polis dibuat terhadap Ketua Pembangkang Dewan Undangan Negeri (DUN) Perak itu berhubung kenyataan dikeluarkannya menerusi siaran langsung di facebooknya berkaitan darurat dan Yang di-Pertuan Agong. – Bernama


18,000 rakyat Palestin tak dapat pergi kerja gara-gara Israel tutup sempadan

GAZA, 5 Rabiulawal 1445H, Khamis – Tentera penjajah Israel menutup titik lintasan dengan Semenanjung Gaza, menyebabkan ribuan rakyat Palestin tidak dapat pergi bekerja di Israel dan Tebing Barat yang diduduki.

Minggu lalu, Israel mengumumkan bahawa pihaknya akan menutup lintasan utama Erez untuk ‘penilaian keselamatan’.

Tindakan itu dibuat selepas ketegangan yang memuncak baru-baru ini di sepanjang pagar pemisah, yang mana tentera Israel menembak mati seorang warga Palestin pada 19 Julai lalu, menyebabkan 11 yang lain cedera.

Rejim Israel menuduh ratusan ‘perusuh’ berkumpul berhampiran pagar dan ‘beberapa alat letupan telah diaktifkan’.

Dalam beberapa hari belakangan ini, rakyat Palestin mengadakan protes berhubung layanan terhadap tahanan warganya di penjara Israel dan serbuan ke atas Masjid al-Aqsa yang dihormati.

Penutupan titik persimpangan itu menyebabkan kira-kira 18,000 rakyat Palestin tidak dapat melintasi untuk bekerja, sekali gus menafikan ekonomi semenanjung yang disekat itu.

NGO Israel Gisha mengecam penutupan lintasan itu sebagai satu bentuk ‘hukuman kolektif’.

“Menyekat perjalanan melalui Erez sebagai tindak balas kepada demonstrasi oleh pagar perimeter Gaza merupakan hukuman kolektif yang menyalahi undang-undang, memudaratkan pekerja Gaza dan keluarga mereka, serta pemegang permit lain yang perlu melakukan perjalanan untuk keperluan kemanusiaan,” katanya.

Pertubuhan itu juga menulis surat kepada Menteri Pertahanan Israel, menegaskan keputusan itu ‘tidak sah’ dan ‘melanggar undang-undang secara terang-terangan’.

“Niat dan keputusan itu adalah untuk menyebabkan kemudaratan yang disengajakan kepada penduduk awam, berpunca daripada objektif yang dilarang, menghukum dan mewujudkan penyalahgunaan kawalan anda ke atas sempadan,” kata surat itu. – Agensi


Guru KAFA, pegawai masjid enggan vaksin mungkin dilarang bertugas: Sultan Selangor

SHAH ALAM, 24 Muharram 1443H, Khamis – Sultan Selangor, Sultan Sharafuddin Idris Shah mengingatkan guru Kelas Al-Quran dan Fardu Ain (KAFA) di negeri ini, yang masih berdegil dan enggan mengambil vaksin COVID-19 bahawa mereka berkemungkinan tidak dibenarkan meneruskan tugas.

Menerusi kenyataan yang dimuat naik di Facebook Selangor Royal Office hari ini, Sultan Sharafuddin bertitah, tindakan sama juga akan diambil terhadap pegawai masjid dan jurunikah yang enggan divaksinasi.

Baginda difahamkan seramai 326 guru KAFA di Selangor masih belum mendapat suntikan vaksin COVID-19 manakala 95 guru enggan menerima suntikan berkenaan.

Selain itu, 59 pegawai masjid belum mendapat suntikan vaksin COVID-19 manakala 11 orang enggan menerima suntikan. Sembilan jurunikah juga belum divaksin manakala enam yang lain dikenal pasti enggan menerima suntikan itu.

“Bagi golongan yang memilih untuk tidak mahu divaksin, beta amat dukacita kerana mereka akan membahayakan diri mereka sendiri dan orang ramai. Golongan ini sepatutnya mengetahui bahawa jika seseorang itu dijangkiti dengan virus COVID-19, suntikan vaksin akan dapat mengelakkan mereka daripada menerima kesan yang lebih buruk.

“Beta bimbang jika masih ada guru KAFA yang tidak divaksin, ia boleh memudaratkan pelajar.

“Beta berharap Jabatan Kesihatan Selangor (JKNS) dapat menyegerakan proses vaksinasi COVID-19 terhadap guru KAFA, pegawai masjid dan jurunikah di Selangor ini,” titah baginda.

Baginda turut difahamkan terdapat 268 orang guru sekolah kebangsaan (SK) dan 182 orang guru sekolah menengah kebangsaan (SMK) di Selangor yang enggan divaksin.

“Ini juga boleh membahayakan pelajar sekolah rendah dan SMK di Selangor dan perkara ini perlu diambil perhatian oleh pihak-pihak yang berwajib,” titah baginda.

Sultan Sharafuddin turut menyeru rakyat agar tidak khuatir atau ragu-ragu untuk mendapatkan suntikan vaksin, dan menjelaskan bahawa isu berkaitan pengambilan vaksin COVID-19 telah banyak kali disebut di dalam khutbah Jumaat dan kenyataan akhbar yang dikeluarkan baginda. – Bernama